Polis Terus Gempur ‘Sarang’ PATI Di Sekitar KK

TIGA WARGA FILIPINA DITANGKAP DALAM OP BERSEPADU PATI

KOTA KINABALU: Operasi membanteras pendatang asing tanpa izin (PATI) di kawasan pusat bandaraya ini terus dipergiatkan dengan penangkapan tiga orang PATI warga Filipina, di sini semalam.

Ketua Polis Daerah Kota Kinabalu Asisten Komisioner Habibi Majinji berkata, tangkapan itu dibuat dalam Op Bersepadu PATI peringkat Ibu Pejabat Polis Daerah  (IPD) Kota Kinabalu yang dijalankan selama lima jam bermula 2 petang.

Beliau berkata, daripada 20 orang yang diperiksa di empat lokasi berbeza sekitar pusat bandaraya, tiga warga Filipina termasuk dua wanita dewasa berjaya ditangkap. Kesemua yang ditangkap berusia antara 19 hingga 50 tahun.

Sementara, 17 orang dibebaskan setelah pihak Jabatan Pendaftaran Negara (JPN) dan Jabatan Imegresen Malaysia (JIM) dengan pemantauan Suruhanjaya Pencegahan Rasuah Malaysia (SPRM) membuat pemeriksaan dokumen-dokumen pengenalan diri bagi individu yang ditahan untuk diperiksa.

”Meeka dibebaskan setelah pihak keluarga dan majikan mereka memberi kerjasama dengan menghantar Kad Pengenalan dan pasport asal untuk tujuan pemeriksaan.

”Operasi bersepadu ini dijalankan dengan kerjasama JPN, JIM, Jabatan Sukarelawan Malaysia (RELA), Sabah Electricity Sdn Bhd (SESB), Jabatan Pertahanan Awam Malaysia (JPAM), Dewan Bandaraya Kota Kinabalu (DBKK) dan pemantauan daripada SPRM.

“Tumpuan lokasi operasi sekitar kawasan pusat bandaraya yang mana kadar pertumbuhan Pendatang PATI yang mengundang kepada kegiatan Jenayah di daerah Kota Kinabalu,” katanya dalam satu kenyataan, di sini hari ini.

Kesemua yang ditangkap akan disiasat di bawah Seksyen 6(1)(C) Akta Imegresen 1959/63.

Tambahnya, operasi sebegitu akan diteruskan pada masa akan datang dan orang ramai dialu-alukan untuk menyalurkan sebarang maklumat kepada balai polis berhampiran atau melalui Facebook rasmi IPD Kota Kinabalu.

Maklumat juga boleh disaluran melalui aplikasi Whatsapp IPD Kota Kinabalu di talian 0192182729.


Sabah, Sarawak dan speaker berselisih mengenai RUU pinda perlembagaan

KUALA LUMPUR: Ahli Parlimen Sabah dan Sarawak hari ini berselisih dengan Speaker Mohamad Ariff Md Yusof selepas rang undang-undang (RUU) Perlembagaan (Pindaan) 2019 berkaitan pemulihan hak-hak yang termaktub dalam Perjanjian Malaysia 1963 (MA63) dibentangkan di Dewan Rakyat untuk bacaan pertama.

Wakil-wakil rakyat Sabah dan Sarawak berkata RUU itu sepatutnya dibawa ke jawatankuasa pemilih terlebih dahulu sebelum dibentangkan.

Maximus Ongkili (PBS-Kota Marudu) berkata pindaan itu terlalu penting kerana mungkin satu-satunya pindaan Perlembagaan Persekutuan untuk Sabah dan Sarawak menjadi rakan setaraf Tanah Melayu.

“Ini bukan pindaan biasa,” katanya. “Implikasinya meluas dari segi undang-undang dan perundangan yang perlu dipinda.”

Wan Junaidi Tuanku Jaafar (GPS-Santubong) berkata perkara itu masih boleh dibawa ke jawatankuasa pemilih, dan bertegas wakil-wakil rakyat sepatutnya diberi notis 24 jam sebelum RUU itu dibawa ke Dewan Rakyat.

Beliau menggesa Dewan Rakyat untuk tidak meredahkan RUU itu.

Wakil-wakil rakyat lain, termasuk Nancy Shukri (GPS-Batang Sadong) dan Bung Moktar (BN-Kinabatangan) juga membantah dan berkata ia membabitkan hak-hak Sabah dan Sarawak.

Speaker berulang kali meminta semua supaya bertenang dan berkata mereka boleh membentangkan usul jika berhasrat untuk membantah RUU itu.

Ismail Sabri (BN-Bera) bangun dan berkata RUU itu hanya mengandungi 2 baris, dan pindaan itu “tiada makna”.

“Tuntutan ahli-ahli Parlimen lebih daripada ini. Sepatutnya mempunyai lebih banyak tentang MA63,” katanya.

Speaker bagaimanapun berkata semua prosedur dipatuhi kerana notis RUU itu “diberi semalam”. Beliau berkata sebarang bantahan boleh dibangkitkan semasa bacaan kedua.

Putrajaya bersetuju untuk meminda Perkara 1(2) Perlembagaan bagi memastikan pembangunan setanding antara Sabah, Sarawak dan Semenanjung.

Perdana Menteri Dr Mahathir Mohamad pada sidang media kemudian berkata Perlembagaan tidak menjelaskan status Tanah Melayu, Sabah dan Sarawak sebagai 3 entiti.

Beliau berkata pindaan pada Perlembagaan memerlukan majoriti 2/3 Dewan Rakyat.

Ditanya sama ada beliau yakin ia akan mendapat majoriti secukupnya, Mahathir berkata sukar jika wakil rakyat Sabah dan Sarawak menolaknya. – FMT


Kanak-Kanak Dua Tahun Hidap Kanser Disahkan Positif Covid-19

Ujian berat buat kanak-kanak berusia dua tahun apabila bukan saja menghidap kanser darah, malah menjadi mangsa termuda positif Covid-19 di Kelantan.

Muhammad Fateh Aqil Mohd Nazmee yang sepatutnya menjalani rawatan kimoterapi di Hospital Universiti Sains Malaysia (HUSM), namun terpaksa menangguhkan selepas ujian darah yang dilakukan mendapati kanak-kanak itu positif Covid-19.

Perkara itu didedahkan oleh Persatuan Sokongan Anak-Anak Kanser (Pesona) menerusi Facebook, semalam.

Menerusi Facebook berkenaan, Pesona memohon orang ramai mendoakan Muhammad Fateh Aqil yang berusia dua tahun empat bulan disahkan positif Covid-19.

“Fateh, penghidap leukemia sepatutnya menjalani kitaran kimoterapinya mengikut jadual di HUSM Kubang Kerian, namun ujian darah yang dilakukan mendapati dia dijangkiti Covid-19.

“Mohon didoakan agar anakanda Fateh sembuh dan dapat meneruskan perjuangannya,” katanya.

Terdahulu, kisah kanak-kanak berkenaan tular di Facebook sejak kelmarin dan mengundang simpati masyarakat.

Sementara itu, sumber Jabatan Kesihatan Negeri Kelantan ketika dihubungi mengesahkan kanak-kanak berkenaan positif Covid-19.

“Dia dirawat di Hospital Raja Perempuan Zainab II (HRPZ II), Kota Bharu. Kanak-kanak itu dijangkiti Covid-19 melalui keluarga,” katanya. – Harian Metro


Bayaran BPR Tambahan RM500, RM300 & RM100 Sudah Mula Dikreditkan

Dalam PEMERKASA Plus yang telah diumumkan kerajaan baru-baru ini, pakej Bantuan Prihatin Rakyat BPR Tambahan telah diperkenalkan. Untuk maklumat BPR Fasa 2 telah dikreditkan kepada penerima pada bulan Jun ini. Mereka yang tidak lulus boleh buat Rayuan BPR sehingga 30 Jun 2021.

Berikut adalah nilai bantuan yang akan diterima oleh penerima :

-Pendapatan Isi Rumah bawah RM2500 = BPR Tambahan RM500

-Pendapatan Isi Rumah bawah RM5000 = BPR Tambahan RM300

Menurut sumber rasmi LHDN, tarikh pembayaran akan dilakasanakan pada penghujung bulan Jun 2021.

Tarikh sebenar bermula pada 22 Jun 2021 SECARA BERPERINGKAT mengikut bank masing-masing.

Ada yang masuk awal, ada yang masuk lambat. Sila semak di bank anda secara online dulu.

Anda boleh semak kelayakan anda pada penghujung Jun 2021.

-Layari portal rasmi BPR : https://bpr.hasil.gov.my/

-Log masuk & masukkan Nombor Kad Pengenalan dan kata lauan anda


Musnah Harapan Tiga Beranak Ini Mahu Pakai Baju Raya Sedondon

Lagi kes tukang jahit menganiaya pelanggan, sedangkan ukuran dan tempoh masa sudah diberi dan hasilnya sangat menghampakan. Baju raya tiga beranak ini semuanya tak muat. Berdasarkan gambar, kain si isteri terlalu sempit, seluar si suami pula senteng dan baju raya anak pula tak lepas nak masuk kepala.

“Hari ini ambil balance baju yang dijanjikan. Ikutkan hari Ahad lepas nak ambil, tapi owner kata belum siap lagi. Pastu hari ini laki pergi ambil. Boleh carut tak? Cam c**** oii! “Pastu laki tak nak bayar dulu. Pastu dia tahan, suruh bayar dulu. Memang berkeras suruh bayar oi. Boh layanlah, memang tak bayar. Nasib oi tak bayar, tengoklah hasilnya, kelakar oi!

“Macam mana dia ukur? Memang tahap nak kena pelempang. Owner tak berani nak datang, kat pkje je,” kata Ieda Shafiq yang berkongsi gambar-gambar itu di Facebooknya semalam.Sementara itu netizen bersimpati dengan nasib yang menimpa keluarga itu dan tidak kurang juga yang berkongsi pengalaman mereka sendiri.


DUN Sabah Bersidang Tiga Hari Bermula 24 Ogos

KOTA KINABALU, 3 Ogos : Mesyuarat Pertama Penggal Kedua Dewan Undangan Negeri (DUN) Sabah ke-16 akan bersidang selama tiga hari bermula 24 Ogos ini.

Speaker DUN Sabah Datuk Kadzim M Yahya berkata Yang Dipertua Negeri Sabah Tun Juhar Mahiruddin dijadual menyempurnakan istiadat pembukaan persidangan itu yang akan berlangsung pada 10 pagi, 24 Ogos, tanpa acara perbarisan.

Kadzim berkata persidangan DUN Sabah ke-16 pada 25 dan 26 Ogos pula akan dimulai dengan sesi soal jawab pada 10 pagi, diikuti sesi perbahasan ucapan dasar Tun Juhar oleh Ahli Dewan Undangan Negeri (ADUN) dan sesi penggulungan sehingga selesai.

“Tuan Yang Terutama (Tun Juhar) sudah memperkenankan untuk memanggil mesyuarat sidang DUN pada 24 hingga 26 Ogos ini. Sidang DUN ini akan diadakan secara fizikal dan melibatkan kehadiran semua ADUN,” katanya ketika dihubungi Bernama hari ini.

Kadzim berkata sidang DUN itu akan dijalankan mengikut prosedur operasi standard (SOP) ditetapkan termasuk penjarakan sosial, selain setiap tempat duduk ADUN di dalam Dewan dilengkapi penghadang lut sinar bagi mengekang penularan COVID-19.

Seperti sebelum ini, Kadzim berkata istiadat pembukaan dan persidangan DUN Sabah boleh diikuti secara langsung menerusi saluran YouTube kerajaan negeri. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


2,000 Tetamu Iringi Perjalanan Akhir Abam Bocey

KUALA LUMPUR: Ketika hayatnya, Allahyarham Abam atau nama sebenarnya, Syed Umar Mokhtar Syed Mohd Ridzuan, 32, sering menggeletek hati dengan lawak jenaka dan muka selambanya.

Hari ini, nyata ramai menangisi pemergiannya. Lebih 2,000 orang ahli keluarga, rakan artis dan peminat hadir bagi memberikan penghormatan terakhir kepada arwah yang disemadikan di Tanah Perkuburan Islam Sungai Pusu, Gombak, kira kira jam 7.20 malam ini.

Arwah menghembuskan nafas terakhir dipercayai akibat demam panas pagi tadi dimandi dan disembahyangkan di Masjid Gombak Utara pada jam 5.15 petang. Sebelum itu, proses pengesahan mati dilakukan di Hospital Selayang.

Disebabkan proses pengebumian selesai sekitar waktu Maghrib, tetamu yang hadir menunaikan solat secara berjemaah di tanah perkuburan berkenaan.

Sementara itu, perkongsian video memuatkan keletah anak lelaki arwah, Syed Uthman Hamzah Al-Juffrey yang kini berusia sembilan bulan menarik perhatian netizen. Tak kurang ada yang begitu sayu dan simpati dengan nasib si kecil yang belum mengenal apa yang dilalui ibu dan keluarganya.

Video yang dikongsi di Instagram rasmi Anugerah Bintang Popular BH iaitu @abpbh_32 itu mengundang sebak dan tangisan.

Ketika ini, usaha mendapatkan kenyataan isteri arwah Abam, Siti Nurhidayah Mohd Ali belum berjaya berikutan terlalu ramai yang datang memberikan penghormatan terakhir.


Beg Tertinggal Dan Di Sangka Ponteng Sekolah, Ibu Paksa Anak Melutut Di Atas Bara Api

Seorang kanak-kanak perempuan berusia 8 tahun di Filipina tidak dapat hadir ke sekolah selama beberapa hari selepas dihukum oleh ibunya sehingga menyebabkan kedua-dua lututnya melecur teruk.

Difahamkan, mangsa, Claire (bukan nama sebenar), dihukum oleh ibunya kerana dituduh ponteng sekolah pada 24 Jun lalu, sedangkan pada hari itu sesi persekolahan ditamatkan lebih awal bagi membolehkan para pelajar pulang bagi menyambut perayaan St. John The Baptist.

Pada hari kejadian, Claire tertinggal beg di kelas dan merancang untuk mengambiln beg itu kemudian. Malangnya, apabila dia kembali ke kelas pintu sudah dikunci. Tiada pilihan lain, Claire terpaksa pulang ke rumah.

Kepulangannya itu membuatkan si ibu mengesyaki anaknya ponteng sekolah dan mengarahkan Claire pergi mendapatkan semula beg sekolahnya.

Akur dengan arahan ibunya, Claire pergi semula ke sekolah tetapi tiada apa yang dapat dilakukan kerana pintu masih berkunci.

Berang anaknya pulang tanpa membawa beg, si ibu memukul Claire dengan objek keras dan mengambil kayu api yang sedang dibakar di dapur lalu memaksa mangsa melutut di atas bara api.

Guru kelas mangsa hanya mengetahui kejadian itu selepas pergi melawat Claire di rumahnya pada Jumaat lalu selepas pelajar itu tidak hadir ke sekolah sejak beberapa hari lalu.

Mengesyaki Claire didera, guru berkenaan terus membuat laporan polis.

Siasatan pihak berkuasa mendapati wanita itu selalu memukul mangsa.

Namun pihak berkuasa hanya sekadar memberi amaran dan meminta si ibu menandatangani surat perjanjian agar berhenti mendera anaknya.

Claire kini dijaga oleh nenek dan datuknya, manakala empat lagi adik beradiknya masih tinggal bersama ibu bapa Claire.


SOP Hari Raya Haji Kekal Untuk Raya Pertama Sahaja Dengan Jumlah 20 Orang Maksimum

PUTRAJAYA: Kerajaan mengumumkan bahawa sambutan hari raya Aidiladha di dalam tempoh Perintah Kawalan Pergerakan Pemulihan (PKPP), masih kekal dengan prosedur operasi standard (SOP) yang sama seperti sambutan Aidilfitri lalu.

Menteri Kanan (Kluster Keselamatan) Datuk Seri Ismail Sabri Yaakob berkata, SOP sambutan hari raya Aidiladha adalah pada hari raya pertama sahaja dengan jumlah maksimum ziarah raya seramai 20 orang di dalam rumah pada satu-satu masa.

”Kebenaran untuk menyambut hari raya adalah hari pertama dengan SOP 20 orang, hari raya pertama sahaja dibenarkan. Jadi selepas itu, tidak ada lagi lah sambutan hari raya,” kata beliau.

Jelas beliau, walaupun ramai yang akan pulang ke kampung dan melawat saudara-mara, SOP asas iaitu penjarakan sosial, mencuci tangan dengan kerap dan memakai topeng muka perlu diamalkan.

”Walau bagaimanapun, saya tahu yang balik ke kampung akan berada di rumah masing-masing, rumah ibu bapa melawat, mungkin pergi ke rumah saudara-mara dan sebagainya.

”Tetapi SOP asas kita tetap kekal iaitu penjarakan sosial, mencuci tangan dengan sabun, sentiasa memakai topeng muka dan oleh kerana penjarakan sosial, cubalah kalau di rumah yang kecil tentulah mungkin kurang daripada jumlah yang kita pernah benarkan dulu.

”Kalau boleh, tak perlu lah ramai dalam satu rumah, kerana seperti saya katakan tadi lebih ramai yang berada di dalam rumah dengan keadaan tertutup dan sebagainya, ianya lebih membahayakan,” kata beliau.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Sabah Terus Catat Angka Harian Tertinggi

KUALA LUMPUR: Sabah terus menyumbangkan angka harian tertinggi dalam keseluruhan jumlah kes baharu, hari ini, dengan melaporkan 291 jangkitan (51.7 peratus), selain beberapa kematian sejak kebelakangan ini.

Ketua Pengarah Kesihatan, Tan Sri Dr Noor Hisham Abdullah, berkata ia susulan aktiviti saringan dijalankan di lapangan, terutama di pelbagai daerah yang dikenakan Perintah Kawalan Pergerakan Diperketatkan (PKPD) dan PKPD secara pentadbiran.

Sehubungan itu, beliau berkata, Kementerian Kesihatan (KKM) bekerjasama dengan agensi lain bagi menangani isu peningkatan bilangan kes baharu dan kematian akibat wabak COVID-19 di Sabah.

“Kapasiti katil untuk pesakit COVID-19 di hospital setempat ditambah, iaitu masing-masing sebanyak 978 katil hospital serta 4,010 katil Pusat Kuarantin dan Rawatan Berisiko Rendah (kadar penggunaan katil adalah 32 peratus), setakat hari ini.

“Hospital medan bersama Angkatan Tentera Malaysia di Semporna turut dibina, selain mempergiat pengesanan kontak rapat, mengasingkan kes positif COVID-19, memberikan rawatan awal dan menambah jumlah alat bantuan pernafasan serta pakar bius di unit rawatan rapi (ICU),” katanya pada sidang media COVID-19, hari ini. – BH Online


SPRM Sabah Tahan Lelaki Dipercayai Terlibat Sindiket Sijil Digital Vaksinasi COVID-19

KOTA KINABALU, 11 Jan : Suruhanjaya Pencegahan Rasuah Malaysia (SPRM) hari ini menahan seorang lelaki dipercayai meminta rasuah lebih RM2,000 daripada orang awam bagi tujuan pendaftaran Sijil Digital Vaksinasi COVID-19 di dalam aplikasi MySejahtera pada Oktober tahun lepas.

Menurut sumber, lelaki berumur 31 tahun itu juga dipercayai memberi rasuah kepada sukarelawan di satu pusat pemberian vaksin sebagai balasan mendaftarkan nama individu yang tidak menerima suntikan vaksin COVID-19 bagi mendapatkan sijil digital berkenaan.

Suspek ditahan kira-kira pukul 1.30 tengah hari tadi di pejabat SPRM di sini.

Sementara itu, Pengarah SPRM Sabah Datuk S. Karunanithy ketika dihubungi mengesahkan penahanan tersebut dan kes disiasat mengikut Seksyen 16(a)(A) Akta SPRM 2009. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


16 Bangunan Milik Kerajaan Sabah Jadi Wad Tambahan Rawat Covid-19

KOTA KINABALU: Sebanyak 16 bangunan milik kerajaan negeri dijadikan wad tambahan bagi merawat pesakit Covid-19 di Sabah yang semakin meningkat, kata Menteri Kerajaan Tempatan dan Perumahan, Masidi Manjun hari ini.

Bangunan kerajaan yang digunakan ialah kampus Institut Tadbiran Awam Negara, Kota Kinabalu; Kompleks Sukan Likas; dan Dewan Kompleks Sukan Ranau.

Turut digunakan Institut Latihan Kementerian Kesihatan Malaysia Tawau (Kejururawatan); Kompleks Penjara Tawau; Kompleks Sukan Tawau; dan Dewan Arena Belia Tawau.

Selain itu Projek Perumahan Rakyat (PPR) Bubul Ria, Semporna; Institut Latihan Kementerian Kesihatan Malaysia Sandakan; Dewan Arena Belia Kunak; dan KB Resthouse Kota Belud.

Turut digunakan Pusat Latihan Kecemerlangan Koperasi Kinarut; Dewan Selagon Beaufort; PPR Batu Putih Sandakan; Dewan Masyarakat Keningau; dan PPR Taman Seri Sapagaya, Lahad Datu.

Masidi berkata, 7 hospital kerajaan sedia ada juga dijadikan sebagai sebagai hospital Covid-19.

”Sementara itu, pihak tentera juga akan membuka hospital hybrid di Semporna dan hospital medan di Tawau untuk beroperasi sebagai hospital biasa,” katanya dalam kenyataan.

Sementara itu, kerajaan negeri mula mengagihkan bakul makanan kepada penduduk terkesan di daerah yang terlibat dengan Perintah Kawalan Pergerakan Bersyarat (PKPB) sejak 9 Okt lalu.

Sehingga hari ini, sebanyak 5,134 bakul makanan diagihkan membabitkan daerah Lahad Datu sebanyak 1,150, Semporna (2,431), Kunak (533) dan Tawau (1,000).

”Bagi daerah Kota Kinabalu, Putatan, Penampang, Sandakan, Tuaran dan Papar, peruntukan disalurkan pada 10 Okt dan pengagihan bakul makanan dijangka dimulakan esok.

”Kerajaan negeri juga menerima bantuan sebanyak 6,300 bakul makanan daripada kerajaan persekutuan untuk diagihkan mengikut daerah iaitu di Kunak sebanyak 1,000, Semporna (1,000), Lahad Datu (1,500), Sandakan (1,500), Tawau (1,000) dan Kota Kinabalu (300).”

‘Bakul makanan akan diselaraskan Jabatan Kebajikan Masyarakat manakala pengagihan akan dilaksanakan Jabatan Kebajikan Am Sabah dengan keutamaan untuk penduduk di kawasan PKPB yang terjejas serta keluarga yang tidak boleh keluar rumah kerana kuarantin.

Dalam perkembangan sama, Masidi berkata kerajaan negeri memberi kebenaran kepada 21 bengkel kenderaan, 17 bengkel motosikal, 25 kedai perkakasan, dan 23 kedai perkakasan elektrik untuk beroperasi di kawasan yang terlibat PKPB.

”Ini bagi memastikan dan menyokong perkhidmatan perlu dan jumlah berkenaaan akan ditambah sekiranya keperluan mendesak,” katanya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sabah Sedia Laksana Gelembung Perjalanan

KOTA KINABALU: Menteri Pelancongan, Kebudayaan dan Alam Sekitar Sabah, Jafry Ariffin berkata, negeri itu bersedia melaksanakan gelembung perjalanan dalam tempoh terdekat.

Bagaimanapun, katanya, ia bergantung kepada keadaan semasa dan bila perintah kawalan pergerakan pemulihan (PKPP) akan dilaksanakan di Sabah.

“Sehubungan itu, saya menyeru semua pihak termasuk pelancong mahupun pemain industri pelancongan agar sentiasa peka dengan kesihatan diri dan keadaan sekeliling serta mengikuti SOP yang ditetapkan.

“Selain itu, premis pelancongan juga hendaklah bersedia menerima pengunjung dengan persediaan sewajarnya,” katanya dalam kenyataan.

Beliau berharap program vaksinasi yang akan bermula Rabu ini berjalan lancar dan Malaysia dapat membendung penularan Covid-19.

“Ini seterusnya akan menggerakkan semula sektor pelancongan bagi menjana ekonomi negeri ini.

“Pelaksanaan vaksinasi secara berkesan akan menjadi faktor utama ke arah pembukaan sempadan, normalisasi aktiviti perjalanan dan pelancongan antarabangsa.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Adik tolong berus gigi buaya

JAKARTA: Rakaman video seorang kanak-kanak perempuan menggosok gigi buaya peliharaan di bilik air rumahnya di Tangerang mencuri tumpuan media asing.

Dalam video berdurasi hampir seminit itu, kanak-kanak dikenali sebagai Maharani seronok bermain dengan reptilia kecil itu dalam besen diisi air.

Kanak-kanak berani itu menggosok gigi buaya dengan berus yang diletakkan ubat gigi dan reptilia itu seolah tidak kisah ia dibersihkan.

Malah, buaya itu tetap tenang meskipun kepalanya dua kali terlepas dari tangan kanak-kanak berkenaan.

Mereka turut ditemani seekor burung nuri gergasi berwarna hitam yang hinggap atas tong dalam bilik air berkenaan.

Video itu dipercayai dimuat naik di media sosial pada 28 Mac lalu dan menjadi bualan hangat netizen.


PBS terbuka kepada kerjasama dengan Kerajaan Persekutuan

TAWAU, 17 Feb – Parti Bersatu Sabah (PBS) terbuka kepada kerjasama dan hubungan kerja yang membawa manfaat terutama dengan Kerajaan Persekutuan.

Presiden parti, Datuk Seri Dr Maximus Ongkili ketika mengucapkan selamat berjaya kepada Parti Pribumi Bersatu Malaysia (Bersatu) berikutan pengumuman Bersatu baru-baru ini untuk melebarkan sayapnya ke Sabah, mengulangi bahawa pendirian PBS ialah sentiasa mempromosikan parti berteraskan tempatan.

“Tiada salah bagi parti politik lain untuk menyebarkan sayapnya ke negeri ini kerana ini adalah negara demokrasi dan  sesiapa sahaja boleh menubuhkan parti atau cawangan yang dibenarkan oleh ROS (Pendaftar Pertubuhan).

“Pendirian PBS ialah sentiasa mempromosikan parti berasaskan tempatan, tetapi demi perpaduan rakyat, dan kerjasama dengan persekutuan, kita akan mempertimbangkan untuk bekerjasama rapat dengan kerajaan persekutuan, ” katanya pada majlis makan tengah hari sempena Tahun Baharu Cina anjuran PBS Tawau, di sini, hari ini.

Ongkili, yang juga anggota Parlimen Kota Marudu, melahirkan harapan bahawa kemasukan Bersatu di Sabah tidak memecah-belahkan rakyat, tetapi sebaliknya memupuk semangat kesamaan dan melindungi hak-hak negeri.

“Hari ini, penyokong PBS masih teguh. Malah, keahlian kami semakin kukuh dalam tempoh 10 bulan yang lalu.

“Terserah kepada rakyat Sabah untuk memberi respon terhadap kemasukan Bersatu dan saya berharap parti itu tidak membawa perpecahan di kalangan rakyat Sabah,” katanya.

Beliau berkata perjuangan PBS sudah dinenali terutama dalam melindungi hak-hak Sabah, menjamin keselamatan dan membawa pembangunan yang lebih baik supaya seiring dengan kemajuan di Semenanjung.


6 Individu Sertai Protes PKPD Di Tawau Boleh Dikompaun RM10,000

KOTA KINABALU: Enam individu terlibat dalam perhimpunan protes bagi menentang keputusan kerajaan melanjutkan Perintah Kawalan Pergerakan Diperketatkan (PKPD) di Kampung Muhibbah, Tawau boleh dikenakan kompaun sehingga RM10,000.

Pesuruhjaya Polis Sabah, Datuk Hazani Ghazali berkata, pihaknya mengambil tindakan tegas terhadap semua peserta protes itu dan mungkin mereka akan dikenakan kompaun sehingga RM10,000.

“Tindakan yang dilakukan kumpulan tersebut jelas melanggar pematuhan prosedur operasi standard (SOP) Covid-19 yang ditetapkan oleh kerajaan.

“Kompaun RM10,000 mengikut Ordinan Darurat (Pencegahan dan Pengawalan Penyakit Berjangkit)(Pindaan) 2021 terpakai untuk semua kategori Perintah Kawalan Pergerakan (PKP),” katanya dalam satu kenyataan petang semalam.

Menurutnya, tindakan yang diambil itu berdasarkan Ordinan Darurat yang dilaksanakan demi menjamin keselamatan orang ramai.

Perhimpunan protes itu dipercayai berlaku kerana penduduk tidak berpuas hati dengan tindakan kerajaan melanjutkan PKPD di Kg Muhibbah, Tawau sehingga 8 Mei susulan peningkatan kes di lokaliti tersebut.

Lanjutan PKPD itu akan menyebabkan pergerakan penduduk kampung terbatas dan menjejaskan sumber pendapatan mereka.

Antara individu yang ditahan petang semalam adalah aktivis dan guru sekolah alternatif Borneo Komrad, Mukmin Nantang yang menyuarakan kebimbangan tentang kebajikan penduduk yang dikenakan PKPD untuk tempoh dua minggu lagi.  – Utusan Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Jambatan Kayu Runtuh, Ribuan Penduduk Di Kampung Long Pasia, Long Mio Terkandas

KOTA KINABALU: Lebih 1,000 penduduk di Kampung Long Pasia dan Long Mio di Sipitang terkandas selepas sebuah jambatan kayu yang merupakan satu-satunya laluan keluar, runtuh baru-baru ini.

Keadaan itu menyebabkan penduduk di dua kampung berkenaan tidak dapat keluar ke pekan Sipitang bagi mendapatkan bekalan keperluan harian atau ke Hospital Sipitang untuk menjalani pemeriksaan kesihatan setiap minggu.

Jarak Kampung Long Pasia dan Long Mio dari pekan Sipitang adalah kira-kira 128km.

Wakil penduduk kampung itu Andrew Laban berkata, jambatan itu runtuh malam Sabtu lalu akibat hujan lebat menyebabkan hubungan dan talian komunikasi dua kampung terbabit dengan pekan Sipitang turut terputus.

“Talian telefon di sini bergantung kepada menara telekomunikasi, namun ia perlukan penjana kuasa untuk memastikan ia beroperasi 24 jam setiap hari. Kerosakan jambatan terbabit mengakibatkan bekalan diesel untuk penjana kuasa menara berkenaan tidak dapat dihantar.

“Lebih merisaukan penduduk di sana ialah sekiranya berlaku kecemasan, lebih-lebih lagi ada beberapa penduduk yang perlu menjalani pemeriksaan kesihatan dua kali seminggu kerana penyakit yang dihidapi mereka,” katanya kepada FMT.

Andrew berkata, jalan itu diselia oleh Forest Industries Sdn Bhd (SFI), sebelum ia menghentikan operasi di sekitar kawasan berkenaan.

“Saya difahamkan jalan itu kini diselia oleh sebuah lagi syarikat dengan kuasa itu diberikan kepada mereka baru-baru ini.

“Di sepanjang jalan ini, ada lima jambatan kayu seperti yang runtuh itu dan salah sebuah daripadanya kini juga ‘nyawa-nyawa ikan’. Kalau jambatan itu pun runtuh, maka ia satu malapetaka kepada penduduk kampung jika tiada tindakan segera diambil.

“Jambatan yang hampir runtuh itu terletak kira-kira 20km dari yang telah runtuh, bayangkan jika itu pun runtuh, berapa jauh penduduk kampung perlu berjalan kaki sekiranya berlaku kecemasan?”

Sehubungan itu, Andrew memohon pihak berwajib supaya segera bertindak menyelesaikan masalah itu kerana bekalan keperluan harian, termasuk makanan dan minuman yang dijual di kampung terbabit lama-kelamaan akan kehabisan.

“Kalau boleh baiki segera dan kami juga berharap kerajaan akan membantu dengan mengeluarkan peruntukan untuk membina jambatan lebih kukuh, walaupun hanya untuk kenderaan kecil.” – FMT


Covid-19: Sabah Catat 259 Kes Positif & Dua Kluster Baharu Hari Ini

KOTA KINABALU: Sabah melaporkan dua kluster baharu COVID-19 sementara kes positif sebanyak 259 pada hari ini.

Menteri Kerajaan Tempatan dan Perumahan Datuk Seri Masidi Manjun berkata, Kluster Gambaron Telupid Sandakan mencatatkan 12 kes baharu dan Kluster Kg Blok 31 Tawau pula sebanyak 31 kes.

Katanya, Tawau mencatatkan kes terbanyak iaitu 58 kes, diikuti Sandakan 32 kes, Kota Kinabalu 20 kes, Kunak 19 kes, Papar 19 kes, Penampang 17 kes, Kota Marudu 13 kes, Lahad Datu 12 kes dan Nabawan 12 kes.

Menurutnya, Kota Belud  dan Tuaran masing-masing mencatatkan 9 kes, Keningau 8 kes, Kudat 7 kes, Beaufort 5 kes, Putatan 5 kes. Telupid, Semporna dan Ranau masing-masing 3 kes.

Sementara itu katanya, Kalabakan dan Kuala Penyu masing-masing dua kes dan Tambunan satu kes.

Daerah yang tidak mencatatkan sebarang kes ialah Beluran, Kinabatangan, Tongod , Tenom, Pitas dan Sipitang.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Didapati Membuang Sampah Di Tawau, Anda Ada Tiga Pilihan Vest Tertera ‘Kutu Sampah’, ‘Gorila Atau ‘Kerja Amal’

Polis bantu MPT pantau, ambil tindakan terhadap kutu sampah

TAWAU, 7 Julai – Polis siap sedia memantau serta mengambil tindakan terhadap individu yang didapati membuang sampah merata tempat di daerah ini.

Ketua Polis Daerah Tawau, ACP Peter Umbuas berkata tindakan agresif itu bagi membantu Majlis Perbandaran Tawau (MPT) dalam menguatkuasakan undang-undang sekali gus menangani masalah sampah di sini.

“Tindakan dikenakan terhadap individu yang membuang sampah itu bukan bertujuan menganiaya mereka sebaliknya sebagai langkah memberi kesedaran dan pengajaran.

“Saya rasa masyarakat akan lebih sedar dan kita lakukan ini untuk menegakkan undang-undang bukan mencari salah sesiapa tetapi untuk keselamatan dan kesejahteraan serta kebersihan daerah,” katanya ketika menyampaikan taklimat Ops Payung Bersepadu di Tamu Ahad Sabindo di sini, hari ini.

Dalam pada itu, Peter berkata individu yang didapati membuang sampah akan diambil tindakan mengikut proses undang-undang yang ada.

“Bagi individu bersalah membuang sampah akan dikenakan kompaun serta perlu melakukan kerja amal mengikut tempoh masa yang akan diputuskan pihak berkuasa,” katanya lagi.

Sementara itu mengenai Ops Payung Bersepadu yang dilancar hari ini, Peter berkata operasi itu dilaksana bersama agensi penguatkuasa lain termasuk Jabatan Kastam Diraja Malaysia dan Pejabat Kementerian Perdagangan Dalam Negeri dan Hal Ehwal Pengguna (KPDNHEP) serta Jabatan Imigresen yang turut menguatkuasakan undang-undang, masing-masing.

“Sebagai permulaan pelaksanaan Ops Payung Bersepadu itu akan berada di kawasan Sabindo, dan pesisir pantai Traulsen, Tawau sebelum di perluas ke kawasan lain.

“Ops ini selaras menjayakan hasrat ke arah menjadikan Tawau bandar sejahtera dan indah

“Bagi yang membuang sampah, jika didapati akan dipaksa melakukan kerja amal mengutip sampah dengan memakai baju vest tertera nama ‘Kutu Sampah’, ‘Gorila atau ‘Kerja Amal’,” katanya lagi.

Sehubungan itu, beliau berharap masyarakat dan peniaga memberi kerjasama pada operasi ini dengan mematuhi segala peraturan dan tidak membuang sampah merata tempat.

Seorang penjaja yang mahu dikenali sebagai Abdullah, 50, menyambut baik usaha pihak berkuasa mengambil tindakan tegas terhadap pesalah buang sampah

Kata Abdullah, sebagai menyahut saranan pihak berkuasa, penjaja di sini akan memastikan kawasan gerai bersih dari semasa ke semasa.


COVID-19: Jenazah Korban Kelapan Selamat Dikebumikan

RANTAU PANJANG: Jenazah korban kelapan COVID-19 selamat dikebumikan di Tanah Perkuburan Islam Rantau Panjang, di sini, awal pagi tadi.

Tinjauan BH di lokasi berkenaan mendapati beberapa individu dipercayai mereka yang bertanggungjawab menguruskan tempat pengebumian, menggali kubur mangsa kira-kira jam 8 malam.

Pada jam 9.46 malam, kelihatan empat kenderaan polis bersama pacuan empat roda dan kakitangan Jabatan Kesihatan tiba di lokasi perkuburan.

Bagi memastikan keselamatan awam, polis beberapa kali memberi peringatan menggunakan pembesar suara agar orang ramai tidak berkumpul di kawasan berdekatan susulan pelaksanaan Perintah Kawalan Pergerakan.

Ketika itu, suasana di lokasi sunyi sepi dengan hanya dilimpahi lampu kenderaan pihak polis, selain ada kurang 10 individu dipercayai ahli keluarga arwah yang bertopeng muka dibenarkan berada di sana.

Tepat jam 11.06 malam, van jenazah tiba dan terus parkir di dalam kawasan tanah perkuburan.

Bagaimanapun orang ramai, termasuk media, tidak dibenarkan menghampiri kawasan perkuburan hingga pengebumian selesai.

Dalam pada itu, kira-kira lima lelaki dipercayai termasuk kakitangan hospital dilihat mendengar taklimat dan memakai peralatan perlindungan diri.

Pada jam 2.55 pagi, jenazah mula dikebumikan sebelum ia selesai pada jam 3.30 pagi.

Ketua Pengarah Kesihatan, Datuk Dr Noor Hisham Abdullah, semalam dilaporkan berkata kes kematian kelapan COVID-19 membabitkan seorang lelaki berusia 69 tahun, juga daripada kluster tabligh dan dimasukkan ke Hospital Tumpat pada 16 Mac lalu susulan demam sejak 12 Mac.

Mangsa dipindahkan ke Hospital Raja Perempuan Zainab II, Kota Bharu, pada 18 Mac lalu selepas keadaan kesihatan didapati merosot serta memerlukan bantuan alat pernafasan pada keesokan hari, sebelum disahkan meninggal dunia pada jam 4.00 petang semalam.


Tiada Pelajar Dijangkiti Covid-19 Di Tawau

TAWAU: Pejabat Kesihatan Tawau menafikan kesahihan beberapa mesej tular di media sosial berkaitan penularan wabak Covid-19 dalam kalangan pelajar sekolah di Tawau.

Mesej itu dipercayai mula tersebar sejak kelmarin berikutan seorang anggota Jabatan Penjara Tawau, yang disahkan positif wabak berkenaan Selasa lalu.

Pegawai Kesihatan Tawau, Dr G Navindran berkata, semua teks tular itu tidak betul dan menggesa orang ramai supaya menghentikan penyebarkan berita yang tidak sahih itu kerana ia mengundang panik dan kegusaran dalam kalangan masyarakat.

Beliau berkata, sebaik disahkan positif Covid-19 awal minggu ini, pihaknya segera melakukan ujian saringan kesihatan ke atas semua ahli keluarga penjawat awam berkenaan.

“Hasil keputusan ujian yang diperoleh mendapati semua ahli keluarga termasuk isteri dan anak anggota terbabit negatif dan mereka menjalani dikuarantin di rumah manakala mangsa kini dirawat di wad hospital Tawau,” katanya ketika ditemui di pejabatnya di Tawau, hari ini.

Mengulas lanjut, Navindran turut menasihat ibu bapa supaya tidak menghalang atau menyekat anak masing-masing untuk ke sekolah kerana tahap pematuhan prosedur operasi standard (SOP) di sekolah ketika ini sangat baik.

Katanya, selagi orang ramai mengamalkan SOP yang betul termasuk, pemakaian pelitup muka, cecair sanitasi, penjarakan sosial dan kerap membasuh tangan, ia akan membantu mengurangkan risiko jangkitan.

“Kepada semua masyarakat di Tawau sila ikut SOP dan jangan kerap keluar rumah tanpa urusan, kalau pergi berbelanja pergi waktu tidak ramai orang dan jika perlu pergi secara bersendirian,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


TERKINI: Semua Bazar Ramadan Tidak Dibenarkan Sepanjang Tempoh PKP- Menteri Pertahanan

PUTRAJAYA, 3 April: Menteri Pertahanan, Datuk Seri Ismail Sabri Yaakob sebentar tadi memaklumkan semua aktiviti bazar Ramadan sepanjang tempoh Perintah Kawalan Pergerakan (PKP) tidak dibenarkan.

“Mesyuarat pagi tadi memutuskan bahawa selagi PKP dilaksanakan, semua pasar Ramadhan tidak dibenarkan,” jelasnya dalam sidang media Kementerian Pertahanan sebentar tadi.

Bagaimanapun katanya, jika PKP ini ditamatkan, pihak MKN akan menyediakan satu SOP selepas PKP yang akan ditentukan sama ada boleh dilaksanakan dengan SOP tertentu.

“Walaubagaimanapun jika PKP ini ditamatkan, maka pihak Majlis Keselamatan Negara (MKN) akan menyediakan prosedur operasi standard (SOP) selepas PKP.

”Cuma selagi PKP 2 ini diteruskan, atau tiba-tiba ada PKP lain, pasar Ramadan tidak dibenarkan,” katanya.

Soal berkaitan bazar Ramadhan dan sebagainya akan ditentukan selepas ini mengikut SOP, tambah beliau.

Semua bazar Ramadan tidak dibenarkan sepanjang tempoh #PKP – @IsmailSabri60 pic.twitter.com/Sh2mkwl4xn


Tiga Remaja Ditahan Miliki Bakakuk Di Beluran

BELURAN: Tiga remaja lelaki ditahan kerana disyaki memiliki selaras senapang buatan sendiri atau dikenali sebagai bakakuk dan empat butir peluru hidup.

Ketua Polis Daerah Beluran Supt Kasim Muda berkata dua daripada suspek berumur 16 tahun dan seorang lagi 19 tahun, ditahan di kawasan Ladang Myvin 2 Telupid bersempadan dengan kawasan Hutan Simpan Tawai.

“Mereka ditahan oleh pihak Jabatan Perhutanan Sabah yang telah membuat rondaan dan pemeriksaan di kawasan tersebut berikutan maklumat dan aduan awam yang diterima.

Tangkapan dibuat semalam, jam lebih kurang 4 petang dan siasatan membawa kepada penemuan selaras senapang bakakuk berisi sebutir peluru hidup yang disembunyikan di dalam timbunan pelepah kelapa sawit di kawasan ladang berkenaan,” katanya dalam kenyataan di sini hari ini.

Kasim berkata tiga lagi butir peluru hidup dijumpai dalam sebuah beg yang dipegang oleh salah seorang suspek.

Beliau juga berkata suspek ditahan kerana disyaki ingin melakukan pemburuan haram di kawasan hutan simpan bersempadan dengan ladang sawit itu.

Katanya, pihak Jabatan Perhutanan turut merampas sebilah parang daripada suspek yang dipercayai digunakan untuk tujuan berburu.

Menurutnya, ketiga-tiga suspek mempunyai tali persaudaraan dan dua daripada mereka pula masih menuntut di sebuah sekolah menengah di Telupid.

Suspek dan barang rampasan kemudian diserahkan kepada pihak polis untuk siasatan di bawah Seksyen 8(a) Akta Senjata 1960.


Kerajaan Sabah Susun Atur Semula Penempatan Setinggan

TAWAU : Kerajaan Negeri akan menyusun atur semula penempatan di kawasan setinggan terutamanya tanah milik kerajaan sebagai langkah mencegah berlakunya kebakaran dan membendung aktiviti jenayah di kawasan tersebut.

Timbalan Ketua Menteri merangkap Menteri Kerajaan Tempatan dan Perumahan Datuk Jaujan Sambakong berkata pihaknya mengambil langkah proaktif untuk mengenal pasti kawasan-kawasan setinggan yang perlu disusun semula dalam usaha menyelesaikan masalah penempatan dan pembangunan supaya lebih terancang.

“Selepas mengambil alih tampuk kepimpinan kerajaan negeri, isu penempatan setinggan merupakan perkara yang perlu diambil perhatian agar kerajaan dapat menyediakan satu penempatan yang baik dan tersusun kepada rakyat.

“Kerajaan negeri sudah ada perancangan untuk memulihkan semula keadaan penempatan setinggan, oleh itu, kita perlukan semua maklumat termasuklah keluasan tanah supaya kerajaan boleh tahu bagaimana bentuk pembangunan yang akan dilaksanakan di sesebuah kawasan,” katanya.

Beliau berkata demikian semasa mengadakan lawatan di kawasan-kawasan setinggan di daerah Tawau dan sesi taklimat di Bilik Mesyuarat Majlis Perbandaran Tawau (MPT), di sini semalam.

Menurutnya, kerja-kerja mengenal pasti kawasan tersebut sepatutnya sudah dilakukan lebih awal, namum memandangkan negara dilanda wabak COVID-19, pelaksanaannya ditangguhkan sebelum disambung semula bermula kelmarin.

“Kami sudah melawat beberapa kawasan setinggan yang ditimpa musibah kebakaran dan beberapa kawasan lain termasuk di daerah Sandakan sebelum ini untuk melihat sendiri kawasan tersebut.

“Kerajaan akan melakukan transformasi keseluruhan tempat tersebut dan tidak hanya tertumpu di kawasan kebakaran sahaja kerana kita mahukan rakyat tinggal dengan selesa,” katanya.

Mengulas lanjut, sekiranya kerajaan tidak melakukannya secara menyeluruh, sudah pasti tiada jalan penyelesaian yang tuntas dan masalah kebakaran serta jenayah akan terus berlaku.

“Banyak perkara yang buruk akan berlaku sekiranya penempatan tersebut tidak diurus dengan baik serta menyebabkan berlakunya lebih banyak kerugian kepada rakyat dan kerajaan.

“Kerajaan juga tidak boleh abaikan sekiranya berlaku kejadian tidak diingini di kawasan tersebut kerana penduduk di sana merupakan rakyat warganegara Malaysia,” katanya.

Dalam pada itu, beliau juga optimis daerah Tawau akan menjadi sebuah daerah yang maju impak daripada perpindahan ibu kota Indonesia ke Kalimantan.

“Kerajaan sudah tentunya mahu melihat daerah Tawau seiring membangun dan pastinya ada perancangan untuk menjadikannya sebagai daerah berstatus Bandaraya kelak,” jelasnyaJaujan berkata buat masa ini, langkah awal pihak kerajaan negeri adalah menyusun semula pembangunan dan penempatan dibawah tanah milik kerajaan negeri.

“Dengan aset yang pihak kerajaan ada Kita mampu tarik pelabur luar untuk melabur di negeri kita dan bersama-sama membangunkan satu pembangunan negeri yang lebih maju,” katanya.

Turut Hadir Pengurus Lembaga Pembangunan Perumahan dan Bandar (LPPB) Datuk George Liew, Timbalan Setiausaha Tetap KKTP Stanley Chong, Timbalan Presiden Majlis Perbandaran Tawau (MPT) Tony Koh dan Penolong Pemungut Hasil Tanah Tawau Munandar Tahir.- Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiga Maut, Tiga Parah Kemalangan Di Jalan Papar

PAPAR: Tiga maut, tiga parah dan seorang cedera ringan apabila dua kenderaan bertembung di Kampung Tuntul, Jalan Pan Borneo, di sini, malam tadi.

Dalam kejadian jam 8.30 malam itu, kemalangan membabitkan kenderaan pacuan empat roda jenis Ford Ranger dan Mitsubishi Pajero Sport.

Tiga lelaki yang maut daripada kenderaan Ford Ranger manakala dua lagi lelaki di kenderaan berkenaan masing-masing parah dan cedera ringan.

Dua lagi mangsa parah pasangan suami isteri daripada kenderaan Mitsubishi Pajero.

Identiti semua mangsa belum dapat dikenal pasti semasa berita ini ditulis.

Difahamkan, semua mangsa di kenderaan Ford Ranger baru pulang dari majlis kahwin.

Jurucakap Pusat Gerakan Operasi (PGO) Jabatan Bomba dan Penyelamat Malaysia (JBPM) Sabah berkata pihaknya menerima panggilan kecemasan jam 8.40 malam.

Menurutnya, bomba dari Balai Bomba dan Penyelamat (BBP) Papar, diketuai Pegawai Bomba Kanan II Sulaiman Menin bersama sembilan anggota menggunakan sebuah jentera dan sebuah EMRS bergegas ke lokasi kejadian.

“Menurut komander operasi, kemalangan membabitkan kenderaan jenis Mitsubishi Pajero Sport dan Ford Ranger yang dipercayai bertembung.

“Terdapat tujuh mangsa terbabit dan berjaya dikeluarkan dan tiga mangsa disahkan meninggal dunia di lokasi kejadian dan diserahkan kepada pihak polis untuk tindakan lanjut,” katanya.

Katanya lagi mangsa yang parah dan cedera ringan diberi rawatan awal oleh anggota EMRS sebelum diserahkan kepada pegawai perubatan untuk tindakan susulan.

“Tiga mangsa parah dan seorang cedera ringan dihantar ke Hospital Papar menggunakan Kenderaan EMRS dan ambulans.

“Pasukan bomba seterusnya membuat pemeriksaan keselamatan di lokasi kejadian bagi memastikan tiada bahaya lain,” katanya.

Tambahnya, operasi menyelamat tamat jam 10.24 malam tadi. – SabahNewsToday


PKPB: Sembilan Lelaki Ditahan Ketika Berjudi

SANDAKAN: Sembilan lelaki sedang leka bermain judi ditahan polis ketika tempoh Perintah Kawalan Pergerakan Bersyarat (PKPB)  di gelanggang futsal Kampung Sundang Laut, malam kelmarin.

Ketua Polis Daerah Sandakan Asisten Komisioner Mohd Azhar Hamin berkata, mereka diberkas oleh Bahagian Siasatan Jenayah Ibu Pejabat Polis Daerah (IPD) Sandakan dalam Ops Dadu lebih kurang jam 9.30 malam.

“Bertindak atas maklumat, sepasukan pegawai dan anggota dari bahagian D7 telah pergi ke kampung berkenaan,” katanya.

Beliau berkata pihaknya mendapati kesemua suspek sedang leka bermain judi jenis Chap Ji Kee sebelum pihaknya membuat serbuan.

“Pihak kita telah merampas wang tunai, sebuah beah kain warna merah, 12 keping daun terup dan satu kotak kecil warna hitam dipercayai digunakan untuk menjalankan aktiviti perjudian itu,” katanya.

Mohd Azhar berkata semua suspek bersama barang rampasan dibawa ke IPD Sandakan untuk siasatan lanjut.

“Kes ini disiasat dibawah Seksyen 7(1) Akta Rumah Judi Terbuka 1953 dan Peraturan-peraturan Pencegahan Kawalan Penyakit Berjangkit 2020,” katanya. – Utusan Borneo

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Rayuan Malaysia Ditolak, Ziyad Minta Maaf

KUALA LUMPUR: Rayuan kontinjen kebangsaan untuk mengesahkan pingat emas dimenangi atlet lontar peluru negara Ziyad Zolkefli telah ditolak pihak penganjur dalam mesyuarat antara chef-de-mission (CDM) pagi tadi.

Menurut laporan Astro Arena, keputusan itu membuatkan Ziyad terlepas pingat emas acara lontar peluru F20 Sukan Paralimpik Tokyo 2020 dan rayuan seterusnya hanya boleh dilakukan selepas tamat temasya itu nanti.

Terdahulu, Astro Arena melaporkan pembatalan Ziyad itu susulan protes daripada atlet Ukrain selepas acara itu selesai, bahawa beliau antara tiga individu yang lambat memasuki ‘call room’ sebelum acara bermula.

Atlet Ukraine itu, Maksym Koval kemudian diberikan pingat emas.

Sementara itu, menerusi akaun Instagram, Ziyad memohon maaf berikutan kontroversi penarikan pingat emas itu. Beliau juga mengucapkan terima kasih kepada seluruh rakyat Malaysia atas sokongan diberikan.

“Saya mintak maaf pada semua rakyat Malaysia. Terima kasih memberi sokongan kepada saya,” katanya.

Semalam, Menteri Belia dan Sukan Ahmad Faizal Azumu berkata pasukan Malaysia masih membincangkan perkara itu dengan delegasi teknikal.

“Masih dalam perbincangan antara Technical Delegate dengan tiga negara yang ‘counter protest’ Ukraine iaitu Malaysia, Australia dan Ecuador,” katanya.

Dalam pada itu, Atletik Para Dunia dalam kenyataan memaklumkan rayuan dilakukan ketiga-tiga atlet dari Australia, Ecuador dan Malaysia yang bertanding dalam acara akhir lontar peluru F20 ditolak oleh Juri Rayuan Atletik Para Dunia.

“Keputusan itu dibuat berdasarkan Perkara 5.5 Peraturan Para Atlet Dunia iaitu ‘kegagalan melapor ke bilik panggilan’ yang menyatakan bahawa sekiranya atlet tidak hadir di bilik panggilan pada waktu yang sesuai seperti yang disiarkan dalam jadual bilik panggilan, mereka akan dinyatakan dalam keputusan sebagai ‘Did Not Start’ (Tidak Bermula),” menurut kenyataan itu.

Pembatalan ini bermakna Ziyad tidak dapat mempertahankan pingat emas yang dimenanginya di Olimpik Rio 2016.

Ziyad sebelum ini telah mencipta rekod dunia dengan lontaran 16.84m di Rio sekaligus merangkul pingat emas, dan kemudian memecahkan rekodnya sendiri setahun kemudian dengan lontaran 17.29m pada Kejohanan Atletik Para Para Dunia 2017 di London.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bapa Siti Nur Surya Sedia Maafkan Pembunuh Anaknya

KUALA TERENGGANU: Bapa mangsa pembunuhan kejam, Allahyarham Siti Nur Surya, Ismail Muda, 58, terbuka untuk memaafkan keluarga remaja wanita yang didakwa membunuh anaknya.

Katanya, tidak ada sesiapapun yang inginkan kejadian seperti itu berlaku dan menyifatkan ia adalah ketentuan Allah walaupun perit untuk menerimanya.

“Kalau dia (keluarga suspek) datang kita terima, tak kan kita nak halau orang datang minta maaf.

“Walau marah dan kecewa sekali pun dengan perbuatan anaknya, saya tidak mampu untuk berbuat apa-apa kerana kejadian sudah berlaku,” katanya ditemui selepas kunjungan rombongan Persatuan Penggerak Amal Terengganu (PATA), semalam.

Ismail berkata, bagaimanapun sehingga kini tidak ada pihak daripada keluarga terbabit yang datang menemui keluarganya untuk tujuan itu.

Menurutnya, pihaknya sentiasa menunggu kedatangan keluarga berkenaan untuk memohon maaf bagi pihak anak mereka.

Bapa saudara Allahyarham Siti Nur Surya, Aznan Muda, berkata dia tidak menolak kemungkinan keluarga terbabit takut untuk datang berjumpa keluarga mereka.

“Yalah, siapa tidak takut, anak dah bunuh orang tetapi kita tidak tahu situasi ketika itu dan asbab kejadian itu berlaku,” katanya.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPBM Sabah Mahu Agihan Kerusi Baharu, Mahu Jawatan Diberikan

KOTA KINABALU: Parti Pribumi Bersatu Malaysia (Bersatu) Sabah berharap 13 kerusi Dewan Undangan Negeri (DUN) baharu yang akan diwujudkan di Sabah diagihkan dengan adil melibatkan Bersatu.

Pengarah Strategi dan Pilihan Raya Bersatu Sabah, Datuk Seri Lajim Ukin berkata, kawasan bumiputera Islam dan kaum Kadazan, Dusun serta Murut (KDM) adalah kerusi yang sesuai diberikan kepada Bersatu.

Katanya, satu kajian komposisi penduduk dan sokongan rakyat akan dilakukan di seluruh negeri bagi memudahkan parti itu menilai kerusi yang diinginkan sebelum dicadangkan kepada pucuk pimpinan Bersatu Pusat untuk dipertimbangkan.

“Kami akan bincang tentang kerusi baharu ini kerana Bersatu mesti ada agihan, itu kerusi baharu bukan milik sesiapa dan Bersatu sudah kenal pasti di mana kerusi yang kami ada penyokong serta boleh menang.

“Kalau kawasan masyarakatnya bercampur kami tidak akan bertanding kerana tumpuan Bersatu ialah kawasan bumiputera Islam dan KDM sahaja,” katanya ketika ditemui pemberita di pejabatnya hari ini.

Rabu depan, kerajaan dijangka membentangkan usul laporan Suruhanjaya Pilihan Raya (SPR) berhubung penambahan 13 kerusi baharu itu di Dewan Rakyat yang telah tertangguh sejak 2016.

Jika diluluskan, SPR akan memulakan kajian kawasan untuk 13 kerusi berkenaan menjadikan 73 DUN keseluruhan bakal dipertandingkan pada pilihan raya umum akan datang berbanding cuma 60 sebelum ini.

Mengulas perkembangan politik Sabah, Lajim berkata, Bersatu Sabah berharap beberapa jawatan di peringkat negeri dapat diberikan oleh Parti Warisan Sabah (Warisan) kepada pimpinan mereka bagi menjayakan lagi kerjasama yang terjalin.

Kata Lajim, hubungan amat baik telah terjalin antara kedua-dua parti, malah pimpinan Bersatu Sabah berpegang kepada arahan Pengerusi Bersatu, Tun Dr. Mahathir Mohamad untuk membantu kerajaan negeri pimpinan Warisan.

“Tun Mahathir sudah kata kita ada persefahaman dan terbukti Warisan diberikan jawatan menteri dan timbalan di Kabinet Persektuan walaupun mereka bukan sebahagian daripada Pakatan Harapan (PH).

“Jadi kita harap Warisan lihat peluang itu untuk memberi ruang juga kepada pimpinan Bersatu Sabah dapat jawatan, kita tiada niat yang tidak baik cuma mahu bantu Warisan menjadi lebih kuat di Sabah,” katanya.


Hanya 1% Permohonan i-Sinar KWSP Tidak Diluluskan

KUALA LUMPUR: Hanya satu peratus permohonan i-Sinar di bawah Kumpulan Wang Simpanan Pekerja (KWSP) tidak diluluskan setakat ini.

Menteri Kewangan, Tengku Datuk Seri Zafrul Tengku Abdul Aziz, berkata sehingga kini 65 peratus permohonan i-Sinar sudah diluluskan, manakala 35 peratus pula sedang diproses.

“Kerajaan juga bersetuju memudah cara i-Sinar dengan pendahuluan kategori dua sebanyak RM1,000. Isytihar sendiri dan akan dapat,” katanya pada sesi taklimat media, di sini hari ini.

Pada masa sama, Tengku Zafrul berkata, kerajaan akan meneruskan amalan bantuan bersasar melalui moratorium dengan membantu golongan yang paling terkesan.

“Kalau dibuka kepada semua, sumber kita akan ‘terbeban’ (stretched). Lebih baik menyokong mereka yang memerlukan daripada menyediakan bantuan yang tidak diperlukan oleh golongan yang tidak memerlukannya.

“Kadar kelulusan moratorium adalah lebih 95 peratus dan bagi perusahaan kecil dan sederhana (PKS) ialah 99 peratus.

“Manakala 85 peratus peminjam PKS meneruskan bayaran pinjaman masing-masing,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja 13 Tahun Jadi Orang Tengah Jual Syabu

KOTA KINABALU: Seorang remaja lelaki berusia 13 tahun ditahan selepas didapati memiliki dadah jenis syabu dalam satu serbuan di Kampung Delima, semalam.

Suspek juga dikehendaki polis selepas  bertindak melarikan diri dari Pusat Tahanan Sementara Manggatal pada April lalu sebelum berjaya ditahan kira-kira pukul 2.30 petang semalam.

Ketua Polis Daerah Kota Kinabalu Asisten Komisioner Habibi Majinji berkata, ketika tangkapan dibuat, suspek bertindak agresif dan cuba melarikan diri.

“Bagaimanapun, suspek berjaya diberkas dan hasil pemeriksaan berjaya menemui enam paket syabu dalam milikan suspek seberat 5.74 gram dengan nilai RM574.

“Siasatan awal mendapati suspek berperanan sebagai orang tengah yang menjual syabu di sekitar kawasan Kampung Delima  dan mendapat upah dari hasil jualan bahan terlarang itu,” katanya dalam satu kenyataan media, di sini, hari ini.

Habibi berkata, suspek yang juga warga asing adalah tahanan di Pusat Tahanan Sementara Manggatal tetapi bertindak melarikan diri.

“Suspek dikehendaki polis selepas melarikan diri pada 12 April lalu dari pusat itu,” katanya.

Tambah Habibi lagi, kes disiasat mengikut

Seksyen 39A(1) Akta Dadah Berbahaya 1952 yang memperuntukkan hukuman penjara tidak kurang dua tahun tetapi tidam lebih lima tahun dan sebat jika disabitkan kesalahan.

“Suspek kini direman untuk siasatan lanjut,” katanya.

Terdahulu, Habibi berkata, kejayaan tangkapan itu adalah berdasarkan maklumat risikan dan maklumat orang awam di kawasan sarang penagihan di daerah ini.

“Tangkapan ini adalah untuk memastikan tindakan dapat diambil terhadap sindiket pengedaran dadah yang wujud di kawasan berkenaan.

“Oleh itu, usaha ini akan terus dipertingkatkan menerusi kekerapan operasi bagi memastikan kesejahteraan daerah ini sentiasa terjamin,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Singki antara 4 tan sampah dikutip di Taman Marin Tun Sakaran

SEMPORNA, 12 Mac – Singki adalah antara 4,120 kilogram sampah yang dikutip di dasar laut serta pesisir pantai Taman Marin Tun Sakaran hari ini sempena program pembersihan sampah anjuran Taman- Taman Sabah (TTS) serta 32Marine.

Program bermula 7.30 pagi itu melibatkan 440 sukarelawan termasuk penyelam skuba selain wakil daripada agensi kerajaan dan pengusaha pelancongan.

Pengerusi Lembaga Pemegang Amanah TTS, Mohd Amin Mem ketika ditemui berkata usaha murni semua pihak ini bagi memastikan Semporna bebas sampah selain memberi perlindungan dan pemuliharaan kepada sumber kawasan Taman Marin di daerah ini.

Menurutnya, berdasarkan kajian dijalankan pihaknya, setiap tahun lapan juta tan sampah dibuang ke laut dan 80 peratus sampah itu dari tanah besar.

“Jumlah sampah dibuang ini bersamaan dengan berat 112,000 kapal Boeing 737 dan justeru itu marilah kita bersama-sama melindungi dan memastikan sumber-sumber tarikan pelancong khususnya di Semporna ini dapat dijaga secara mapan dan lestari,” katanya lagi.

Sementara itu, Pengasas 32Marine Aaron Teo berkata peningkatan penduduk yang tinggal di sepanjang pantai Sabah selain pertambahan kedatangan pelancong menjadikan isu sampah memerlukan lebih perhatian.

“Matlamat program ini adalah untuk mengurangkan pencemaran plastik dan memberi kesedaran kepada isu penting menerusi penganjuran dan penyertaan dalam acara pembersihan, merekodkan sampah yang dikumpul dan memperkasakan rakyat tempatan melalui pendidikan dan penyertaan aktif,” katanya.

Selain itu katanya, 32Marine berharap dapat menyatukan penduduk tempatan dan bekerjasama untuk mencapai hasrat Sabah yang lebih bersih.

Pada 15 Sept 2018 iaitu Hari Pembersihan Sedunia, 32Marine dan kakitangan Taman-Taman Sabah bekerjasama buat pertama kali menganjurkan acara pembersihan laut dan pantai di Taman Tunku Abdul Rahman, Kota Kinabalu.

32Marine adalah organisasi pemuliharaan alam sekitar yang berpangkalan di Kota Kinabalu.


Adik-Beradik Antara Ditahan Positif Dadah

KENINGAU: Dua adik-beradik antara yang ditahan dalam Ops Cegah yang dijalankan oleh pihak Agensi Antidadah Kebangsaan (AADK) Keningau di dua buah perkampungan dekat sini pada Isnin.

Ketua Pegawai AADK Keningau Azry Golbin @ Azmi berkata kedua-dua suspek yang ditahan berumur 37 dan 40 tahun disahkan positif dadah jenis Methamphetamine ataupun syabu selepas menjalani ujian saringan air kencing.

Sementara itu, Azry berkata sepanjang operasi yang dijalankan itu, pihaknya berjaya menahan lima orang suspek keseluruhannya dan seorang daripadanya adalah wanita.

“Dalam operasi berkenaan, seorang suspek lelaki cuba melarikan diri sejauh 200 meter dari rumah kediamannya.

“Namun berjaya diberkas oleh pihak Penguatkuasa AADK yang bertugas.

“Operasi yang dijalankan adalah berdasarkan maklumat dan risikan yang dibuat oleh pihaknya selama lima hari di lokasi sasaran,” katanya ketika dihubungi oleh pemberita di sini baru-baru ini.

Jelasnya kesemua suspek ditahan dan akan disiasat di bawah Seksyen 3(1) Akta Penagih Dadah, Rawatan dan Pemulihan 1983 Pindaan 1998 kerana disyaki Penagih Dadah.

Sementara itu, beliau berkata pihak keluarga seharusnya memainkan peranan dalam melaporkan sebarang kegiatan penyalahgunaan dadah dalam kalangan anggota keluarga masing-masing dan bukan beetindak melindungi kegiatan berkenaan.

Azry menyatakan demikian setelah mendapati terdapat segelintir ahli keluarga yang menyembunyikan kegiatan anak-anak dan keluarga terdekat daripada dikenakan tindakan undang-undang oleh pihak AADK dalam setiap operasi yang dijalankan oleh pihaknya.

“Tindakan undang-undang perlu diambil bagi memastikan mereka yang terlibat dirawat serta bagi mengelakkan mereka mengulangi perbuatan yang sama pada masa hadapan,” katanya.

Tambahnya, kesemua suspek yang berumur 19 hingga 40 tahun berkenaan diperintah untuk ditahan reman selama 10 hari oleh Hakim Mahkamah Majistret Keningau. -SabahNewsToday


Gabungan Bersatu Sabah (GBS) Kini Rasmi, BN Berkubur Di Sabah

KOTA KINABALU: Penubuhan Gabungan Bersatu Sabah (GBS) diumumkan secara rasmi hari ini, sekaligus menandakan berakhirnya kewujudan Barisan Nasional (BN) di Sabah.

Pengerusi sementara GBS, Tan Sri Joseph Pairin Kitingan turut mengumumkan keanggotaan GBS termasuk empat parti politik – Parti Bersatu Sabah (PBS), Umno Sabah, Parti Solidariti Tanah Airku (Star Sabah) dan Parti Bersatu Rakyat Sabah (PBRS) – beserta beberapa wakil rakyat bebas.

GBS mempunyai 21 Ahli Dewan Undangan Negeri dan 10 Ahli Parlimen.

Menurut Pairin, kesemua ketua parti iaitu Datuk Seri Dr Maximus Ongkili, timbalan presiden PBS yang menjalankan tugas presiden, Datuk Seri Hajiji Noor, pengerusi Umno Sabah, Datuk Dr Jeffrey Kitingan, ketua Star Sabah dan Tan Sri Joseph Kurup, presiden PBRS serta Datuk Seri Anifah Aman buat permulaan ini telah dilantik sebagai timbalan pengerusi.

Menurutnya, ADUN Karanaan, Datuk Seri Masidi Manjun akan memegang jawatan Setiausaha Agung; manakala Datuk Seri Salleh Said Keruak sebagai Bendahari dan ADUN Kiulu Datuk Joniston Bangkuai sebagai Ketua Penerangan.

Manakala itu kesemua Ahli Parlimen dan ADUN adalah secara automatik menjadi Ahli Jawatankuasa GBS, kata Pairin dalam sidang akhbar sempena pengumuman rasmi penubuhan GBS di Hotel Le Meridien hari ini.

Pada fasa akan datang, kesemua pimpinan GBS telah bersetuju bahawa Pairin dan bekas Ketua BN Sabah, Tan Sri Musa Aman akan memberi panduan kepada mereka sebagai Penasihat manakala kesemua ketua parti akan dilantik sebagai pengerusi bersama.

“Apa yang penting adalah di dalam GBS semua parti adalah sama rata,” katanya.

Menurut Pairin, penubuhan GBS tercetus berikutan keputusan Pilihanraya Umun ke-14 dan insiden-insiden susulan.

“Menyedari nadi rakyat yang dahagakan perpaduan dan kekuatan politik di kalangan parti-parti politik di Sabah, kami telah berbincang dan bersetuju untuk menubuhkan GBS untuk menggantikan rejim politik lama,” katanya.

“GBS bersedia untuk mengambil alih dari tampuk kerajaan sedia ada yang sehingga ke hari ini belum disahkan statusnya, dan GBS akan memastikan Malaysia dan Sabah kekal harmoni dan bersatu, disamping meningkatkan pembangunan sosio-ekonomi negeri dan mewujudkan sebuah masyarakat yang adil dan saksama,” kata Pairin.

Beliau mendakwa selepas lima bulan ‘berkuasa’, Kerajaan Negeri pimpinan Parti Warisan bukan sahaja gagal menjalankan kerja seperti yang diamanatkan oleh rakyat, tetapi juga memperlihatkan kelemahan mereka.

“GBS akan berkerja keras untuk memperbaiki keadaan kucar-kacir ini apabila kami mengambil alih tampuk pemerintahan kelak. Kami juga bersedia untuk menghadapi mereka dan memenangi pilihanraya umum pada bila masa.

GBS juga akan memberikan kerjasama penuh kepada Kerajaan Persekutuan pimpinan Pakatan Harapan demi kesejahteraan Malaysia Baharu dan Sabah, katanya.

Mengulas lanjut, Pairin berkata kenyataan GBS akan memberi kerjasama penuh kepada Kerajaan Persekutuan pimpinan Pakatan Harapan adalah sama seperti semasa Kerajaan PBS dahulu yang berada dalam pembangkang tetapi masih berkerjasama dengan Kerajaan Persekutuan pada ketika itu di bawah BN.

“Kita tekankan bahawa kita akan berkerjasama dengan siapa sahaja yang menjadi Kerajaan Persekutuan kerana kita berada dalam sistem persekutuan,” katanya.

“Kami menjemput dan merayu semua rakyat tulin negara Malaysia di Negeri Sabah untuk mendokong dan menyertai perjuangan murni ini demi menyelamatkan Sabah dan memperjuangkan kemajuan, keselamatan, integriti wilayah serta kemakmuran Negeri Sabah yang tercinta,” katanya.

Hajiji dan Masidi menyatakan Umno Sabah telah mendapat autonomi penuh daripada Umno pusat untuk mengambil apa sahaja tindakan difikirkan untuk kebaikan rakyat.

“Kita akan seberang sungai itu apabila kita sampai di jambatan,” kata Masidi apabila ditanya tindakan yang akan diambil sekiranya terdapat perbezaan kepentingan antara Umno Sabah dengan Umno pusat kelak.

“Pertama, tujuan kita adalah untuk membentuk kerajaan dan kedua kita harus ingat politik itu dinamik. Kita tidak dapat meramal apa akan berlaku di masa akan datang tetapi kita berada di sini untuk bersedia menghadapi sebarang kemungkinan masa akan datang,” tambah Masidi.

Manakala, Ahli Parlimen Kimanis, Datuk Seri Anifah Aman yang telah keluar dari Umno berkata beliau akan melihat sekiranya ada keperluan menubuhkan parti baharu sendiri.

“Namun apa yang jelas, perjuangan utama saya adalah untuk apa yang terbaik bagi rakyat dan negeri Sabah dan sekiranya perlu saya akan tubuh sebuah parti baharu,” katanya.

Selain daripada Anifah, dua lagi wakil rakyat bebas turut bersama dalam GBS adalah ADUN Nabawan Datuk Bobbey Suan yang telah keluar dari Upko dan ADUN Sukau Datuk Saddi Rahman yang telah meninggalkan Umno.

Antara wakil rakyat lain yang hadir semasa pengumuman rasmi penubuhan GBS adalah, Datuk Jahid Jahim (Tamparuli), Datuk Japlin Akim (Usukan), Datuk Musbah Jamli (Tempasuk), Datuk Anita Baranting (Tandek), Julita Mojungki (Matunggong), Datuk Nizam Abu Bakar Titingan (Apas), Datuk Ellron Angin (Sook) dan Robert Tawik (Bingkor).

Presiden PBRS, Tan Sri Joseph Kurup dan Timbalan Presiden, Arthur Kurup yang juga Ahli Parlimen Pensiangan tidak hadir dan diwakili oleh setiausaha agung, Richard Kastum.


Budak 6 Tahun Rentung Selepas Terjatuh Dalam Ketuhar Tanah Liat

Seorang kanak-kanak lelaki berusia 6 tahun maut terbakar selepas terjatuh ke dalam ketuhar tanah liat ketika mangsa memanjat ke atasnya yang menyebabkan ketuhar itu runtuh.

Kejadian itu berlaku pada Rabu lalu di utara Argentina ketika kerajaan Argentina menguatkuasakan perintah berkurung.

Mangsa, Thiago Orellana, 6, ketika itu bersama dengan bapanya yang sedang sibuk tanpa menyedari anaknya memanjat ketuhar itu sebelum sebahagian atasnya runtuh.

Panik melihat kejadian itu, bapa mangsa terus membuat panggilan kecemasan.

Polis dan bomba tiba di lokasi kejadian dan cuba menyelamatkan mangsa tetapi gagal.

Tidak diketahui apa tujuan dua beranak berkenaan berada di ketuhar tanah liat itu tetapi salah satu media tempatan melaporkan bapa mangsa merupakan pembakar arang.

Presiden Argentina, Alberto Ferndandez mengeluarkan arahan perintah berkurung pada 20 Mac 2020 hingga 26 April bagi mengekang penularan wabak Covid-19.

Angka terkini menunjukkan lebih 2,500 penduduk di negara itu disahkan positif Covid-19 dan 115 kes kematian.


Sabah Sukar Capai Vaksinasi 80%

KUALA LUMPUR: Kementerian Kesihatan (KKM) optimis semua negeri dan wilayah kecuali Sabah akan mencapai kadar 80 peratus populasi dewasa menerima suntikan lengkap vaksin COVID-19, bulan ini.

Menteri Kesihatan, Khairy Jamaluddin, berkata berdasarkan data terkini, KKM melihat Sabah sebagai satu-satunya negeri yang sukar untuk mencapai kadar 80 peratus populasi dewasa lengkap divaksin.

Ini berikutan jumlah populasi dewasa yang hadir ke pusat pemberian vaksin (PPV) untuk menerima suntikan di Sabah kini semakin berkurangan walaupun kadar populasi dewasa yang lengkap divaksin di negeri itu baru mencecah 63.3 peratus.

“Saya dah berhubung dengan pengarah kesihatan negeri untuk mempertingkatkan lagi program ‘outreach’ (capaian) kepada penduduk di Sabah.

“Di Sabah, orang dewasa yang datang ke PPV sudah tidak ramai. Kita kena usahakan dan gunakan sumber yang ada untuk gerakkan program outreach dan kempen vaksinasi kepada masyarakat di Sabah.

“Itu cara untuk pastikan kadar vaksinasi di Sabah mencapai nilai ambang 80 peratus. Negeri lain seperti Kelantan, Kedah dan Perak dijangka capai sasaran bulan ini berdasarkan jumlah penerima dos pertama,” katanya pada sidang media selepas melawat Hospital Kuala Lumpur (HKL), hari ini.

Beliau berkata demikian ketika ditanya strategi KKM untuk meningkatkan vaksinasi di lima negeri iaitu Sabah, Kelantan, Kedah,, Perak dan Pahang, yang masih mencatat kadar di bawah 80 peratus populasi dewasa lengkap divaksin.

Mengulas mengenai suntikan dos penggalak, Khairy memaklumkan ia tidak akan diwajibkan, sebaliknya hanya ditawarkan kepada individu yang layak seperti warga emas, komorbiditi, petugas barisan hadapan dan yang memiliki masalah sistem imun.

Bagi individu yang tidak menerima dos penggalak, katanya, ia tidak akan menjejaskan status mereka sebagai penerima dos lengkap vaksin.

“Kita akan tawarkan dos penggalak kepada kumpulan yang layak menerimanya. Ia bukan wajib atau mandatori untuk terima suntikan ini.

“Kita tidak akan paksa, tapi amat menggalakkan kepada mereka yang layak untuk tampil mengambil dos penggalak selepas enam bulan menerima dos kedua,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKPB: Polis Atur Semula Sekatan Jalan Raya Seluruh Negara

KUALA LUMPUR: Sebahagian lokasi sekatan jalan raya di seluruh negara akan diatur semula ke lokasi lebih strategik, kata Ketua Polis Negara Abdul Hamid Bador.

Beliau berkata, ia susulan pelaksanaan perintah kawalan pergerakan bersyarat (PKPB) yang diumumkan Perdana Menteri Muhyiddin Yassin hari ini.

“Sebahagian sekatan jalan raya ini akan dirombak dan dialihkan ke lokasi strategik, termasuk bagi menyekat (kemasukan) pendatang tanpa izin,” katanya hari ini.

Abdul Hamid juga berkata, pasukan pemantau akan ditambah bagi memastikan orang ramai mematuhi jarakan sosial.

Terdahulu, Muhyiddin dalam perutusan khas sempena Hari Pekerja berkata, sebahagian besar aktiviti ekonomi dan sosial dibenarkan beroperasi mulai 4 Mei tertakluk kepada syarat dan prosedur operasi standard (SOP) yang ditetapkan.

Antaranya restoran dibenar beroperasi dengan mematuhi SOP perniagaan, aktiviti sukan luar seperti badminton atau tenis di luar tanpa penonton, joging, kayuhan basikal, golf dan larian tidak melebihi 10 orang dibenarkan dengan syarat mengamalkan penjarakan sosial. – FMT


Tetak kakak ipar berang campur tangan urusan cerai

KOTA MARUDU: Seorang wanita menetak kakak iparnya menggunakan parang selepas berang mangsa campur tangan urusan perceraian dengan suaminya dalam kejadian di Balai Raya Kampung Talantang 2, di sini, semalam.

Dalam kejadian jam 11.04 pagi itu, mangsa berusia 57 tahun bekerja sebagai petani parah patah lengan kanan selain luka di siku.

Ketua Polis Daerah Kota Marudu, Superintendan Mohd Izaan Abdullah berkata, ketika kejadian suspek berusia 50 tahun yang baru balik dari kebun getahnya datang ke balai raya dan marah apabila melihat mangsa berada di dalam balai raya berkenaan.

“Sebaik tiba di balai raya, suspek melihat mangsa (kakak iparnya) sedang duduk di kerusi lalu menghampiri mangsa dan berlaku pertengkaran mulut di antara mereka.

“Suspek yang dalam keadaan marah kemudian mengeluarkan sebilah parang lalu melibas dengan parang ke arah mangsa sebanyak dua kali,” katanya ketika dihubungi, semalam.

Mohd Izaan berkata, mangsa yang melihat suspek mengeluarkan parang kemudian bangun lalu cuba menghalang libasan itu menggunakan tangan kiri.

“Akibat daripada libasan itu, mangsa mengalami dua luka di bahagian siku dan lengan kirinya.

“Mangsa kemudian dihantar ke Klinik Tandek, di sini, sebelum dirujuk ke Hospital Kota Marudu dan dirawat sebagai pesakit luar,” katanya.

Beliau berkata, bertindak atas laporan mengenai kejadian itu, suspek berjaya ditahan pada hari yang sama.

“Hasil siasatan awal mendapati suspek adalah adik ipar kepada mangsa dan punca kejadian disebabkan suspek tidak puas hati kerana mangsa sering mengganggu proses perceraian suspek

“Suspek kini direman untuk siasatan lanjut dan senjata yang digunakan iaitu sebilah parang turut dirampas,” katanya.

Mohd Izaan berkata, kes disiasat mengikut Seksyen 324 Kanun Keseksaan kerana dengan sengaja mendatangkan kecederaan menggunakan parang. – Berita Harian


PRK Sandakan rekod 19 kesalahan pilihan raya

KOTA KINABALU: Gabungan Pilihan Raya Bersih dan Adil (BERSIH 2.0) merekodkan 19 kesalahan pilihan raya dan salah laku sepanjang berlangsungnya proses Pilihan Raya Kecil (PRK) Parlimen Sandakan yang berakhir pada 11 Mei lalu.

Naib Pengerusinya, Beverly Joeman, berkata kebanyakan kesalahan membabitkan proses berkempen pada hari pengundian sebanyak lapan kes, diikuti salahguna aset kerajaan dan penyebaran perasaan jahat dan permusuhan, masing-masing merekodkan dua kes.

Katanya, pemantau BERSIH 2.0 turut mengesan satu kes kesalahan pengaruh tidak wajar kerajaan, manakala baki empat kesalahan lagi membabitkan beberapa kesalahan dan salah laku lain.

“Dalam PRK kali ini, kesalahan pilihan raya yang dilakukan oleh pihak yang bertanding menurun berbanding PRK Rantau dan Cameron Highlands. Sebagai contoh hanya dua kesalahan penjamuan bagi PRK Sandakan berbanding empat kes di Cameron Highland dan tujuh kes di Rantau.

“Kesalahan penjamuan ini dilakukan secara langsung oleh DAP sebelum penamaan calon pada 25 April lalu dan oleh pihak ketiga iaitu Ahli Jawatankuasa Surau Al-Furqan pada 3 Mei lalu yang melaksanakan program ‘Kenduri Sekampung Bersama Ketua Menteri’,” katanya.

Beliau berkata demikian pada sidang media Laporan Pemerhatian PRK Parlimen Sandakan yang turut dihadiri Penyelaras BERSIH 2.0 Sabah, Asraf Sharafi, di sini hari ini.

Beverly berkata, salah guna jentera kerajaan dan pengaruh tidak wajar oleh kerajaan masih lagi berlaku seperti kes membabitkan Setiausaha Politik Ketua Menteri, Jo-Anna Rampas yang menggunakan bot polis berkempen di Pulau Berhala pada 9 Mei lalu.

Katanya, satu lagi kes membabitkan Menteri Industri Utama, Teresa Kok yang menerima memorandum daripada Persatuan Peniaga Cina Tawau ketika dialog anjuran Lembaga Minyak Sawit Malaysia (MPOB) yang dihadiri calon DAP, Vivian Wong Shir Yee pada 30 April lalu.

“Kesalahan paling banyak dilakukan adalah pada hari pengundian. Pemerhati kami banyak merekodkan kesalahan parti politik merayu undi dan ada pihak yang mengangkut pengundi, terutama di pusat pengundian Sekolah Kebangsaan (SK) Sri Tanjung Papat dan SK Sungai Anib 1.

“Kami juga mendapati sembilan kenderaan digunakan mengambil dan menurunkan pengundi dengan lapan dikesan membawa bendera Parti Bersatu Sabah (PBS) dan DAP, manakala sebuah lagi tidak dikenal pasti pihak mana,” katanya.

Berikutan itu, beliau berkata, BERSIH 2.0 menggesa Pasukan Penguatkuasa Pilihan Raya (PPKPR) dan Suruhanjaya Pilihan Raya (SPR) untuk lebih tegas menghalang kegiatan kempen merayu undi dan mengangkut pengundi ketika hari pengundian kerana ia salah mengikut Seksyen 20(3) dan (4) Akta Kesalahan Pilihan Raya 1954.

Sementara itu, katanya, BERSIH mengalu-alukan pembaharuan dilaksanakan SPR pada PRK Sandakan khususnya memudahkan pengundi seperti menyediakan kereta buggy dan laluan untuk golongan kurang upaya (OKU) serta warga tua.

Berdasarkan pecahan, katanya, 11 kesalahan dikesan dilakukan DAP dan parti gabungan pemerintah, diikuti tiga kesalahan membabitkan PBS, manakala lima dilakukan calon Bebas.

“Laporan lengkap kesalahan pilihan raya bagi PRK itu akan diserahkan kepada SPR dalam masa terdekat,” katanya. – Berita Harian


ESSCOM Keluar Senarai Terbaru Individu Dikehendaki

KOTA KINABALU: Kawasan Keselamatan Khas Pantai Timur Sabah (ESSCOM), hari ini, mengeluarkan senarai terkini individu dikehendaki termasuk lima suspek terbaru.

Ia bagi membantu siasatan membabitkan kes-kes jenayah rentas sempadan dan KFR di Zon Selamat Timur Sabah (ESSZone).

Komander ESSCOM, Deputi Komisioner Hamzah Ahmad berkata, susulan kejayaan ESSCOM menumpaskan sel Kumpulan Abu Sayyaf (ASG) tahun lalu, ia membawa kepada maklumat terbaharu aktiviti mereka.

Katanya, seramai 20 individu warga asing yang mempunyai hubungan dengan ASG berada dalam senarai dikehendaki pihak berkuasa.

“Seramai lima individu baharu dimasukkan dalam senarai ini iaitu Ahadin Hussein; Ellam Sajirin @ Nasirin dan Ismurah Jirah yang disyaki berperanan sebagai ‘keepers’ dan terlibat dalam kes penculikan di perairan tambisan.

“Manakala individu keempat adalah Madjid Said @ Ammah Pattit yang juga ketua paling senior Daulah Islamiah (DI) Sulu Based dan berperanan sebagai komander ASG Sulu serta sub leader yang bakal menggantikan Hatib Hajan Sawadjaan,” katanya dalam kenyataan media yang dikeluarkan, hari ini.

Hamzah berkata, individu dikehendaki kelima ialah Mudzrimar @ Mundi Sawadjaan yang juga anak saudara kepada Hatib Hajan Sawadjaan dan sub leader dalam ASG.

Katanya, suspek kelima ini dipercayai mempunyai kepakaran membuat bom serta perancang letupan bagi insiden di ‘The Our Lady Of Mount Carmel Cathedral Jolo’ pada 27 Januari 2020 dan insiden lain di Jolo, Filipina pada 24 Ogos 2020.

“Manakala 15 lagi suspek yang turut tersenarai l dalam senarai individu dikehendaki adalah sama dalam senarai dikeluarkan sebelum ini.

“Mereka dikenali sebagai Salip Mura, Al Munjir Yadah, Ben Tatoh Quirino, Basaron Arok, Mujimar Sawadjaan @Rasad, Marajan @ Manajan Asiri dan Jul Aksan.

“Selain itu, Abdurajan@ Halimaw, Jul @ Jun Hasan, Barak Undog @ Alvin, Hamsan Pakkan @ Black Cobra, Sabri Madrasul @ Salip Jul, Hadji Wahad @ Talip, Tampi @ Bunju, Haibin Mubin @Apo Kuhambo dan Sangbas Parisko,” katanya.

Sementara itu, Hamzah berkata, lima individu yang dikehendaki pada Jun 2021 tidak lagi berada dalam senarai berkenaan selepas ditembak mati dalam pertempuran dengan pasukan keselamatan Filipina di selatan negara itu.

“Mereka ialah Apo Mike @ Majan Sahidjuan, Raden Abuh, Long Sahirin, Japs Sawadjaan @ Musafar Sawadjaan dan Halipa,” katanya,” katanya.

Sementara itu, Hamzah berkata, ESSCOM akan memperhebatkan operasi khas untuk menjejak anasir terbabit dan melancar operasi bersepadu laut dan darat bagi membenteras elemen tidak diingini di ESSZone.

Katanya, ia juga bagi menghalang penceroboh daripada menggangu keamanan dan keselamatan di kawasan ini.

“Sehubungan dengan itu, orang ramai yang mempunyai sebarang maklumat mengenai senarai individu dikehendaki ini boleh menghubungi Pusat Operasi ESSCOM di talian 089-863 181.

”Maklumat juga boleh disalurkan menerusi aplikasi WhatsApp di talian 011-63311072,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Isteri Menangis Ketika Cekup Suami Khalwat Perempuan Lain

BOGOR : Seorang pegawai polis ditangkap khalwat dengan seorang wanita di sebuah perumahan di daerah Cibeureum, Tasikmalaya, Jawa Barat Indonesia.

Serbuan penangkapan pasangan itu dilakukan oleh isteri lelaki terbabit bersama sepasukan polis pada Selasa.

Menerusi laporan Tribunnews, pegawai polis itu bertugas di Bogor dan masalah rumah tangga mereka telah diketahui oleh pihak atasan.

Ketua Polis Bogor Iptu Yayan Sofyan, berkata, pihaknya menerima aduan daripada isteri pegawai polis itu pada 23 Oktober tahun lalu.

“Isterinya mengakui mempunyai sejumlah bukti seperti bukti foto, bukti transaksi dan lain-lain yang berkaitan dengan dakwaan kecurangan anggota polis ini.

“Dia mahukan keadilan kerana telah diabaikan termasuk anaknya berusia 9 bulan,” katanya pada Khamis.

Menurutnya perkara itu masih dalam siasatan dan akan teruskan pada minggu berikutnya.

“Ya, ini masih dalam proses perbincangan,” katanya.

Sebelum ini, isteri pegawai polis itu bersama sepasukan polis telah melakukan serbuan di sebuah rumah mendapati lelaki terbabit dalam keadaan separuh bogel bersama seorang wanita dipercayai kekasihnya.

Ketika memasuki rumah itu, isterinya menjerit dan menangis apabila mendapati suaminya bersama wanita lain. – Agensi


Kastam Sabah Rampas Rokok Tidak Bercukai Lebih RM1.2 Juta Di Tawau

TAWAU: Jabatan Kastam Diraja Malaysia (JKDM) zon Sabah berjaya mematahkan cubaan seludup masuk rokok dipercayai tidak bercukai berjumlah RM1,288,504.60 dalam empat serbuan berasingan di sekitar daerah ini 25 April hingga 25 Mei.

Penolong Ketua Pengarah Kastam Zon Sabah, Datuk Abdullah Jaapar berkata, bertindak atas maklumat dan risikan, dalam serbuan pertama dan keempat membabitkan pegawai dan anggota Kastam bahagian penguatkuasaan telah membuat satu serbuan di kawasan Pesisir Pantai Batu 3, Jalan Apas, pada 09 dan 19 Mei 2020 sekitar jam 8 malam dan 3 pagi hasil serbuan tersebut berjaya merampas sejumlah rokok berjenama Menara International dan Astro Filter King melibatkan anggaran nilai sebanyak RM107,944.00 dan jumlah cukai sebanyak RM373,969.60

Dalam serbuan kedua dibuat yang dijalankan pada 15 Mei 2020 sekitar jam 4.30 pagi di sebuah rumah tidak bernombor di Kampung Sri Aman, Batu 3, Jalan Apas berjaya menemui beberapa kotak berisi rokok pelbagai jenama dipercayai belum lulus kastam disimpan.

“Tiada sebarang tangkapan dibuat, namun nilai keseluruhan rampasan adalah sebanyak RM242,900.00, manakala jumlah cukai yang terlibat sebanyak RM867,479.00.

Manakala dalam serbuan ketiga satu rondaan dijalankan pada 15 Mei 2020 sekitar jam 7.10 malam di kawasan Taman Sawit, Balung.

Hasil daripada rondaan tesebut, beberapa bungkusan dalam keadaan yang mencurigakan ditemui di bawah jejantas dan hasil pemeriksaan ditemukan rokok pelbagai jenama dipercayai tidak bercukai kastam bernilai RM12,520.00 dan jumlah cukai yang terlibat adalah RM47,056.00.

“Tiada tangkapan dilakukan bagi kesemua kes dan kes dikategorikan sebagai kes rampasan, kes disiasat di bawah Seksyen 135(1)(d) dan Seksyen 135(1)(e) Akta Kastam 1967 yang boleh dihukum di bawah Seksyen 135(1)(v)(aa) Akta yang sama yang memperuntukkan hukuman denda 10 kali ganda nilai barang, atau RM100,000.00 yang yang mana lebih tinggi dan tidak lebih 20 kali ganda nilai barang atau RM500,000.00 yang mana lebih tinggi atau boleh dipenjarakan selama tempoh tidak kurang 6 bulan dan tidak lebih 5 tahun atau kedua-duanya sekali.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Solat Aidifitri Dibenarkan Kecuali Di Kawasan PKPD

KUALA LUMPUR: Kerajaan membenarkan solat sunat Aidilfitri diadakan di masjid dan surau dalam kawasan Perintah Kawalan Pergerakan (PKP), PKP Bersyarat (PKPB) dan PKP Pemulihan (PKPP).

Bagaimanapun, Menteri Kanan (Keselamatan), Datuk Seri Ismail Sabri Yaakob, berkata solat Hari Raya di masjid dan surau di kawasan PKP Diperketat (PKPD) tidak dibenarkan.

Beliau berkata, ketetapan prosedur operasi standard (SOP) solat sunai Aidilfitri akan diputuskan oleh pihak berkuasa agama kerajaan negeri masing-masing.

“Bagi menentukan siapa boleh hadir sama ada ada wanita atau kanak-kanak, ia terletak di bawah keputusan pihak berkuasa agama negeri … akan memaklumkan kepada setiap masjid dan surau di negeri masing-masing,” katanya pada sidang media, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) Tiga Terperangkap Akibat Kepala Air Di Sungai Kadamaian, Kota Belud

KOTA BELUD: Tiga lelaki termasuk dua beranak terperangkap hampir dua jam di atas batu di tengah Sungai Kadamaian, Kampung Malangkap, Kota Belud akibat kepala air petang tadi.

Dalam kejadian kira-kira jam 2.30 petang itu, ketiga-tiga lelaki tempatan berusia 11 tahun hingga 38 tahun terbabit bernasib baik selepas berjaya diselamatkan anggota bomba.

Ketua Balai Bomba dan Penyelamat (BBP) Daerah Kota Belud, Muhammad Syazwan Latun berkata, pihaknya menerima panggilan kecemasan jam 2.40 petang dan seramai 10 anggota bergegas ke lokasi.

Katanya, sebaik tiba, paras Sungai Kadamaian didapati meningkat mendadak susulan hujan lebat di hulu sungai terbabit.

“Difahamkan ketiga-tiga mangsa sedang mandi ketika kejadian sebelum berlaku fenomena kepala air.

“Mangsa yang menyedari air naik mendadak sempat memanjat batu di tengah sungai tetapi terperangkap kerana tidak dapat kembali ke tebing apabila arus sungai bertukar deras,” katanya.

Menurutnya, anggota bomba menggunakan tali dan menyeberangi sungai untuk menyelamatkan mangsa.

“Operasi menyelamat mengambil masa selama sejam manakala salah seorang mangsa berusia 11 tahun dihantar ke Hospital Kota Belud akibat hipertermia,” katanya.

Muhammad Syazwan berkata, operasi ditamatkan jam 4.50 petang.- HMetro


Taktik tidurkan anak

AKIBAT terlampau penat dan mahu tidur, seorang bapa melukis mata palsu pada kelopaknya supaya anak lelakinya menyangka dia masih berjaga.

Gelagat dua beranak itu dibuai mimpi atas katil dipercayai dirakam oleh ibu bayi berkenaan dan antara kompilasi video lucu bapa menjaga anak mereka yang dimuat naik portal China K618.cn.

Berdasarkan video itu, bayi berkenaan tertidur manakala bapanya yang menyumbat kedua telinganya dengan tisu sudah nenyak.

Turut dipaparkan lelaki itu memasang rakaman dia menyanyi lagu nurseri sebagai salah satu cara mendodoikan anaknya.

Sejak dimuat naik di Weibo Isnin lalu, kompilasi itu sudah ditonton lebih 4.17 juta kali. – Agensi


Lelaki Warga Asing Ditahan Bersama Rokok Seludup Bernilai RM50,000

ROKOK SELUDUP RM50,000 DIRAMPAS, LELAKI WARGA ASING DITAHAN

PENAMPANG: Polis berjaya merampas pelbagai jenis rokok seludup dianggarkan bernilai hampir RM50,000 termasuk cukai dalam serbuan di sebuah bilik premis komersial di daerah ini semalam.

Ketua Polis Daerah Penampang, Deputi Superintendan Mohd Haris Ibrahim berkata dalam serbuan pada pukul  9 pagi itu, sepasukan polis Bahagian Siasatan Jenayah Penampang turut menahan seorang lelaki warga asing berusia 21 tahun.

“Bertindak atas maklumat orang awam, polis membuat Ops Rokok Seludup dan menyerbu sebuah bilik disyaki sebagai ‘stor’ simpanan rokok tidak bayar cukai Kastam.

“Hasilnya sebanyak 313 karton rokok pelbagai jenama dianggarkan bernilai hampir RM50,000 termasuk cukai dirampas,” katanya ketika dihubungi hari ini.

Mohd Haris berkata seorang warga asing ditahan ketika serbuan bagi tujuan siasatan lanjut dan kes disiasat mengikut Seksyen 135 Akta Kastam 1987.

Sementara itu, dalam kes berlainan, Mohd Haris berkata sebanyak 23 keping saman dikeluarkan di atas  kesalahan masuk dan keluar di Simpang Multibake, pekan Donggonggon, di sini oleh Bahagian Siasatan dan Penguatkuasaan Trafik Penampang.

“Kenderaan dari arah Jalan Tambunan tidak dibenarkan membelok terus ke kanan masuk ke simpang Multibake, pekan Donggongon, sebaliknya kenderaan dikehendaki terus maju ke hadapan dan membuat pusingan ‘U’ di Bulatan Siga, sebelum membelok ke kiri masuk ke simpang Multibake pekan Donggongon.

“Bagi kenderaan yang keluar dari simpang Multibake, pekan Donggongon hanya dibenarkan membelok kiri ke Jalan Tambunan. Semua jenis kenderaan tidak dibenarkan keluar membelok terus ke kanan kerana jalan itu sudah dipisahkan oleh dua garisan putih pembahagi jalan.

“Tindakan penguatkuasaan ini akan dibuat berterusan bagi mengurangkan kesesakan lalu lintas dan risiko kemalangan yang sering berlaku di kawasan berkenaan.

Sehubungan itu, Polis Penampang memberi nasihat kepada penduduk daerah ini supaya sentiasa mematuhi undang-undang dan peraturan jalan raya agar terhindar dari menjadi mangsa kemalangan. – SabahNewsToday


Wanita Warga Filipina Ditahan Edar Syabu Di Lahad Datu

LAHAD DATU: Polis merampas dadah jenis syabu seberat 126.46 gram dianggarkan bernilai RM10,000, selepas menahan seorang wanita warga Filipina dalam Op Dawn Tokan di Tanah Perkuburan Islam, Jalan Nipah Tengah, di sini petang semalam.

Ketua Polis Daerah Lahad Datu, Asisten Komisioner Nasri Mansor berkata, dalam kejadian pukul 3.45 petang itu, suspek menyimpan dadah berkenaan dalam beg plastik bagi mengelak dikesan pihak berkuasa.

“Sebelum kejadian, polis melakukan intipan pada pukul 2.30 petang selepas mendapat maklumat berhubung aktiviti pengedaran dadah di tanah perkuburan itu.

“Polis kemudian mendapati seorang wanita berlegar di lokasi kejadian, sambil membawa satu plastik dalam keadaan mencurigakan,” katanya dalam satu kenyataan hari ini.

Menurut Nasri, pihaknya kemudian menahan wanita tersebut bagi melakukan pemeriksaan lanjut.

“Hasil pemeriksaan, polis menjumpai tiga paket plastik berisi ketulan kristal dipercayai syabu disimpan di dalam plastik berkenaan.

“Polis juga mendapati suspek adalah pendatang asing tanpa izin (PATI) berasal dari Sibutu, Filipina selepas dia gagal mengemukakan sebarang dokumen pengenalan diri,” katanya.

Kes disiasat mengikut Seksyen 39 mB Akta Dadah Berbahaya 1952 yang memperuntukkan hukuman mati jika sabit kesalahan.


Gong Punca Rezeki Rakyat Sabah

KOTA BELUD: Gong bukan sahaja sebagai alat muzik dan menjadi pelengkap kepada sesebuah tradisi bagi suku kaum tertentu, malah turut menjadi sumber pekerjaan kepada penduduk di Sabah.

Bagi sesetengah masyarakat di Negeri di Bawah Bayu itu, gong juga digunakan sebagai pemberian dalam sesebuah perkahwinan.

Tidak hairan pembuatan gong sangat penting dalam kehidupan masyarakat di negeri berkenaan.

Bagi pembuat gong Kampung Sumangkap, Matunggong, pasangan Rohana Mokuut dan suaminya, Darwin Kunama mempunyai kemahiran membuat gong dan mahir dalam penghasilannya.

Rohana berkata, ketepatan bunyi perlu dilakukan dengan teliti dengan mengambil kira jenis bahan yang digunakan.

“Kami menggunakan dua jenis bahan berbeza iaitu plat zink dan tembaga, mengikut tempahan.

Begitu juga saiz dan bentuk setiap gong yang dihasilkan turut mempengaruhi bunyi apabila dipalu,” katanya ditemui baru-baru ini.

Dalam menghasilkan gong yang berkualiti, memerlukan si pembuatnya benar-benar mahir dan memiliki daya pendengaran yang mampu mencari ketepatan bunyi bagi memastikan ‘kod’ dihasilkan tidak lari daripada bunyi asal alat muzik berkenaan.

“Tanpa kemahiran ini, bunyi gong yang dihasilkan akan menjadi sumbang dan tidak berkualiti sekali gus mencacatkan keseluruhan persembahan menggunakan alat muzik tradisi berkenaan,” katanya.

Beliau berkata, keistimewaannya Kampung Sumangkap dipilih kerajaan negeri sebagai pengeluar dan pembuat gong selaras dengan saranan Satu Daerah Satu Industri (SDSI).

“Boleh dikatakan setiap penduduk di kampung ini pakar membuat gong. Kami menghasilkan lima jenis alat muzik berasaskan gong iaitu gong, canang, kuritikon, kulintangan dan seludon.

“Memandangkan masing-masing memiliki reka bentuk yang berbeza, begitu juga masa untuk membuatnya.

“Sebagai contoh gong memiliki saiz yang lebih besar, begitu permukaannya memiliki garisan di sekeliling dan dinding tinggi bagi membezakan bunyi.

“Untuk menyiapkan sepenuhnya, ia memerlukan masa yang lama. Untuk membuat bahagian bahagian kepala sahaja mengambil masa dua jam. Untuk membuat canang, kuritikon, kulintangan dan seludon pula memerlukan masa sehari,” katanya.

Oleh itu, pekerjaan membuat peralatan berkenaan memerlukan kesabaran yang tinggi dan minat mendalam untuk memastikan hasilnya berkualiti serta terjaga nilai estetika.

Bukan semua orang mampu melakukannya terutama dalam kalangan generasi muda yang kurang berminat mempelajari atau menceburi bidang pembuatan

“Saya mendapat tunjuk ajar membuat gong daripada bapa. Suami pula mempertajamkan kemahiran asas berkenaan termasuk membentuk serta mencorakkannya,” katanya.

Rohana berkata, gong tembaga lebih bagus bunyinya kerana struktur pembuatannya kuat dan kenyaringan bunyinya tidak berubah.

“Sebab itu harga gong tembaga lebih mahal daripada gong plat zink. Sebiji gong dijual dengan harga serendah RM300 atau RM2,500 seunit.

“Kebiasaan set lengkap ‘orkestra gong’ merangkumi empat hingga enam gong terdiri daripada canang, kuritikon, seludon serta tujuh hingga sembilan kulintangan,” katanya.

Selain memiliki kemahiran menghasilkan alat muzik tradisional, Rohana turut mahir memukulnya terutama kulintangan.

Beliau sempat mempersembahkan sebuah lagu tradisional masyarakat Rungus menggunakan kulintangan bagi menghiburkan tetamu yang datang.

Ketika mengunjungi bengkel pembuatan mereka, Darwin sibuk menyiapkan tempahan lima unit canang yang menurutnya untuk pelanggan di Kundasang.

Selain dikenali sebagai pusat pembuatan gong, Kampung Sumangkap juga turut dijadikan sebagai destinasi persinggahan pelancong apabila berkunjung ke Kudat.

Di sini, pengunjung bukan sahaja berpeluang melihat cara pembuatan gong sehingga siap, malah dapat membeli dan menempah gong pelbagai saiz dengan harga berpatutan.


COVID-19: Satu Di Sabah Antara Tiga Kematian Dicatatkan Hari Ini

PUTRAJAYA: Kementerian Kesihatan mengesahkan tiga lagi kematian akibat COVID-19 di Malaysia pada hari ini, menjadikan jumlah keseluruhan sebanyak 70 kes.

Angka itu mewakili 1.6 peratus dari keseluruhan kes positif COVID-19 di Malaysia.

Kematian pertama melibatkan seorang lelaki berumur 62 tahun yang merupakan kes ke-694 dan mempunyai laar belakang kencing manis. Pesakit mempunyai kontak rapat dengan kluster Seri Petaling. Pesakit disahkan meninggal dunia pagi tadi.

Kes kedua merupakan lelaki berumur 77 tahun dengan latar belakang kencing manis. Pesakit telah dirawat di Hospital Kuala Lumpur dan disahkan meninggal dunia pada 4 pagi tadi.

Kes kematian ketiga merupakan perempuan berumur 88 tahun dan mempunyai latar belakang sakit jantung, dementia dan darah tinggi.

Beliau mempunyai sejarah kontak rapat dengan seorang pesakit COVID-19 iaitu kes ke-1684 dan dirawat di Pusat Perubatan Universiti Malaya dan disahkan meninggal dunia pada 2.38 pagi tadi.

#COVID19Malaysia Tiga kematian baharu menjadikan 70 kes keseluruhan atau 1.61%. pic.twitter.com/EJU1Ay02n9


Terima Rasuah Urusan Kad Pengenalan: Anggota Penguat Kuasa Ditahan

SANDAKAN : Suruhanjaya Pencegahan Rasuah Malaysia (SPRM) Cawangan Sandakan menahan seorang anggota penguat kuasa bagi membantu siasatan berhubung kes meminta dan menerima suapan bernilai kira-kira RM5,000 dalam urusan pengeluaran kad pengenalan Malaysia.

Menurut sumber, suspek berumur 42 tahun itu ditahan di pejabat SPRM Sandakan kira-kira pukul 9.30 pagi tadi ketika hadir memberi keterangan.

Suspek dipercayai telah meminta dan menerima suapan daripada seorang individu sebagai upah untuk menguruskan pengeluaran kad pengenalan.

Sementara itu, Pengarah SPRM Sabah Datuk S. Karunanithy mengesahkan penahanan itu dan kes disiasat mengikut Seksyen 16 (a)(B) dan Seksyen 17(a) Akta SPRM 2009.

Karunanithy berkata suspek bagaimanapun dilepaskan dengan jaminan SPRM dan dijangka dituduh di Mahkamah Khas Rasuah Sandakan pada hujung bulan ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kerajaan Sabah Terima Sumbangan Bantu Tangani COVID-19

KOTA KINABALU, 23 Nov : Ketua Menteri Datuk Hajiji Noor hari ini menerima dua sumbangan bagi membantu negeri ini menangani pandemik COVID-19.

Sumbangan itu berupa RM50,000 daripada 99 Speed Mart East Malaysia Sdn Bhd dan 5,000 unit peralatan perlindungan peribadi (PPE) sumbangan Yayasan MyPrihatin.

Hajiji berkata beliau berharap kerjasama antara kerajaan negeri dengan syarikat korporat dan badan bukan kerajaan (NGO) berterusan dalam membantu menangani pandemik COVID-19 di negeri ini.

“Saya gembira mengetahui banyak syarikat korporat dan NGO tampil membantu dengan memberikan pelbagai sumbangan kepada rakyat yang terkesan dan terjejas teruk akibat pandemik ini. Saya bagi pihak kerajaan negeri mengucapkan terima kasih,” katanya dalam kenyataan media. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Banjir Kilat Landa Beberapa Kawasan Di Sekitar Kota Kinabalu

KOTA KINABALU: Beberapa kawasan di Bandaraya Kota Kinabalu dan sekitarnya dilanda banjir kilat selepas hujan lebat berterusan bermula petang kelmarin.

Antara kawasan yang terjejas termasuklah Telipok, Inanam, Likas, Sepanggar berdekatan Indah Permai, Kolombong, laluan berhampiran Hospital Queen Elizabeth (HQE) dan paling teruk banjir kilat ini turut melanda kawasan perumahan penduduk serta pusat komersial sekitar ibu negeri.

Jabatan Meteorologi Malaysia dalam satu kenyataan memaklumkan amaran ribut petir di beberapa kawasan di Sabah termasuk pedalaman di Kuala Penyu serta Beaufort.

Amaran sehingga jam 10 pagi itu juga turut diberikan kepada kawasan pantai barat termasuk Papar, Putatan, Penampang, Kota Kinabalu dan Tuaran serta Labuan.

“Kejadian ini sudah kerap kali berlaku, dalam tahun ini sudah empat kali kawasan kampung kami dilanda banjir masing-masing Januari, Jun, Ogos dan hari ini.

“Keadaan banjir kilat yang tidak dapat dibendung ini menyebabkan situasi ya g sangat susah untuk kami terutama di dalam rumah iaitu kesan terhadap kerosakan peralatan elektrik serta perabot di rumah,” katanya.

Tambahnya situasi semasa pandemik COVID-19 turut menyukarkan mereka untuk mengganti barangan yang mengalami kerosakan kerana tidak mudah untuk mendapatkan sumber kewangan pada masa ini.

Oleh itu beliau meminta kepada pihak berwajib agar membantu menyelesaikan serta meringankan masalah yang dihadapi dengan meneliti kepada fasiliti serta keadaan pengaliran perparitan di sekitar kawasan ini agar kejadian seumpama tidak berlaku pada masa hadapan.


Tetak lelaki cuba rogol isteri sampai mati

CAPE TOWN: Seorang lelaki ditetak ketika cuba merogol wanita hamil oleh suami mangsa selepas penjenayah itu memecah masuk rumah mereka di Tongaat, dekat Durban, Afrika Selatan.

Dalam kejadian 11 malam, Isnin lalu, suspek memecah masuk rumah mangsa untuk merompak dan cuba merogol wanita terbabit dengan mengancamnya menggunakan parang.

Daily Mail yang mmeetik Times Live melaporkan, mangsa yang hamil lima bulan bagaimanapun, menjerit menyebabkan suaminya yang berada di bilik sebelah datang untuk membantu.

Si suami merampas parang dipegang suspek dan menetak penjenayah itu bertubi-tubi.

Polis yang tiba kemudiannya menemui mayat suspek dalam keadaan berlumuran darah di luar rumah berkenaan dan suami mangsa ditahan untuk siasatan. – Agensi


Permohonan Baharu BPN 2.0 Dibuka Hingga Ahad

PUTRAJAYA: Permohonan baharu Bantuan Prihatin Nasional 2.0 (BPN 2.0) masih dibuka sehingga 15 November 2020, kata Menteri Kewangan, Tengku Datuk Seri Zafrul Tengku Abdul Aziz.

Beliau berkata, bagi permohonan yang diluluskan pula, bayaran akan dibuat secara sekali gus pada Januari 2021.

“BPN 2.0 dijangka akan meringankan beban 7.5 juta penerima B40 serta 3.1 juta penerima M40.

“Sehingga 3 November 2020, sebanyak RM4.5 bilion telah berjaya disalurkan kepada lebih 9.86 juta penerima.

“Ini merangkumi tujuh juta penerima daripada kategori B40 dan 2.86 juta penerima daripada kategori M40,” katanya.

Beliau berkata demikian ketika membentangkan Laporan LAKSANA Ke-28 pelaksanaan Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) menerusi Facebook, hari ini.

Tengku Zafrul berkata, bagi penerima BPN 2.0 yang tidak mempunyai akaun bank, mereka boleh melakukan pengeluaran di cawangan Bank Simpanan Nasional (BSN) bermula 26 Oktober lalu.

Beliau berkata, sekitar 6,000 penerima yang didapati gagal kredit yang membabitkan jumlah sebanyak RM2.71 juta.

Katanya, pengeluaran bantuan BPN 2.0 boleh dibuat mulai minggu kedua November 2020 ini mengikut prosedur operasi standard (SOP) yang ditentukan.

“Saya juga ingin mengumumkan bahawa permohonan Geran Khas PRIHATIN (GKP) telah ditutup pada 31 Oktober 2020.

“Saringan kelayakan sedang dibuat. PKS Mikro yang layak bakal menerima bantuan ‘one-off’ berjumlah RM3,000 dan bayaran

disasarkan akan dibuat mulai 25 November 2020,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KDM Mahu Perubahan, Warisan Letak Calon Pasti Menang Di PRK Kimanis

PAPAR: Parti Warisan Sabah (Warisan) akan meletakkan calon yang diyakini boleh menang untuk bertanding dalam Pilihan Raya Kecil (PRK) Parlimen Kimanis.

Presiden Warisan merangkap Ketua Menteri, Datuk Seri Panglima Mohd Shafie Apdal berkata, calon PRK Kimanis belum ditentukan namun, apa yang penting Warisan akan meletakkan calon yang boleh menang.

Beliau berkata, tiada ertinya Warisan meletakkan calon di Kimanis, jika calon itu tidak boleh menang dalam pilihan raya.

“Apa yang penting kita menang pilihan raya,” katanya ketika ditanya mengenai calon PRK Parlimen Kimanis.

Ditanya ditanya tentang keyakinan Warisan dalam PRK Parlimen Kimanis, Mohd Shafie berkata, Warisan perlu mendekati rakyat kerana mereka tidak boleh terlalu selesa dan yakin.

“Kita tahu pilihan raya ini ditentukan oleh rakyat, bukan ditentukan oleh kita. Insyallah kita akan kerja keras…kita perlu bekerja keras. Kalau kita kerja keras pasti ada hasilnya,” ujarnya.

Beliau berkata demikian ketika ditemui semasa Majlis Kesyukuran dan Meraikan Sambutan Hari Krismas 2019, di Kampung Kelatuan, di sini hari ini.

Sementara itu, Presiden KDM Malaysia merangkap Naib Presiden Warisan, Datuk Peter Anthony berkata, sesiapa juga calon diletakkan dalam PRK Parlimen Kimanis, sokongan masyarakat Kadazandusun Murut (KDM) akan sentiasa bersama calon Warisan.

“Siapa sahaja calon, kita akan sokong. Di peringkat KDM, tiada masalah untuk memberi sokongan kepada bagi kita calon tidak penting, apa yang penting adalah pemimpin yang dipilih itu boleh mengubah dan membangunkan kawasan parlimen ini. Calon yang boleh menyuarakan masalah di peringkat negeri dan mewakili Sabah ke peringkat parlimen,” ujarnya.

Peter berkata, suku kaum KDM sudah jauh ketinggalan di belakang berbanding suku kaum lain maka, rata-rata mereka adalah penyokong kerajaan yang mahukan perubahan dan kesamarataan untuk semua kaum.


Sabah Lulus Turunkan Had Umur Calon ADUN Kepada 18 Tahun

KOTA KINABALU: Sabah menjadi negeri yang pertama meminda Perlembagaan menurunkan kepada had umur kepada 18 tahun seseorang warganegara yang layak untuk dipilih sebagai Ahli Dewan Undangan Negeri.

Pindaan kepada Perkara 16 Perlembagaan Negeri itu diluluskan dengan sebulat suara melalui proses undian belah bahagian dalam persidangan Dewan Undangan Negeri hari ini.

Seramai 57 ahli bersetuju manakala lima tidak hadir sementara tiga lagi cuti.

Membentangkan Rang Undang-Undang Enakmen Perlembagaan Negeri Sabah (Pindaan) 2019, Menteri Undang-Undang dan Hal Ehwal Anak Negeri Datuk Aidi Mokhtar berkata langkah itu sejajar dengan langkah Kerajaan Persekutuan yang telah meminda Perlembagaan Malaysia pada Julai tahun ini untuk menurunkan had umur layak menjadi calon Ahli Parlimen kepada 18 tahun daripada 21 selain pendaftaran automatik sebagai pengundi sebaik mencapai umur 18 tahun.

Seramai tujuh ahli membahaskan Rang Undang-Undang tersebut iaitu Datuk Dr Jeffrey Kitingan (Tambunan), Datuk Masidi Manjun (Karanaan), Datuk Jahid Jahim (Tamparuli), Jamawi Jaafar (Kemabong), Datuk Nizam Abu Bakar Titingan (Apas), Datuk Hamisah Samat (Tanjong Batu) dan Datuk Osman Jamal (Balung).

Enakmen ini akan mula berkuatkuasa pada tarikh penyiarannya dalam Warta.


3 Kes Varian Delta Dikesan Di Tawau & Kalabakan

TAWAU: Tiga kes varian Delta dikesan masing-masing di Kalabakan dan Tawau, kata Pegawai Kesihatan Tawau, Dr G. Navindran.

Menurut beliau, ketiga-tiga kes itu dikesan minggu lalu selepas keputusan ujian saringan kesihatan pesakit diperolehi pihaknya.

Jelasnya, bagi kes varian Delta yang dikesan di Kalabakan ia melibatkan seorang pekerja sebuah ladang kelapa sawit dari Kluster Agathis.

Manakala kes di Tawau ialah melibatkan dua individu yang datang dari Kuala Lumpur untuk bertemu keluarga mereka di Tawau.

“Bagaimanapun, kes itu dapat diatasi memandangkan kesemua pesakit telah melengkapkan dua dos suntikan vaksin COVID-19 dan kini disahkan sembuh,” katanya ketika ditemui.

Ditanya mengenai kontak rapat kepada ketiga-tiga kes itu, Dr Navindran menjelaskan pihaknya tidak mempunyai masalah sebaliknya berjaya mengawal penularan.

Malah, jelas beliau kesemua kontak rapat telah melalui fasa kuarantin dan disahkan pulih 100 peratus memandangkan mereka sudah mendapat vaksin.

Sehubungan dengan kehadiran varian Delta di daerah itu, Dr. Navindran menggesa semua penduduk tampil mengambil suntikan vaksin COVID-19 dan kekal mematuhi prosedur operasi standard (SOP) bagi keselamatan diri.

Untuk rekod sehingga Ahad, Pejabat Kesihatan Tawau telah mencatatkan lebih 160,000 daripada 390,000 penduduk yang layak divaksin telah menerima suntikan vaksin COVID-19 sekurang-kurangnya dos pertama. -AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost